༄༅། །སྙན་ངག་གི་བསྟན་བཅོས་ཆེན་པོ་མེ་ལོང་ལས་བཤད་པའི་དོན་རྒྱན་སུམ་ཅུ་སོ་ལྔའི་རྣམ་པར་བཤད་པ་བློ་གསལ་གཞོན་ནུའི་མགུལ་རྒྱན་ཡིད་འོང་ཨུཏྤ་ལའི་ཕྲེང་བ་ཞེས་བྱ་བ་བཞུགས་སོ།། རྒྱ་གར་སྐད་དུ། ཤྲཱི་དྷརྨཱ་སྭ་མི་སརྦ་དརྴཱི་ཨཱ་དི་ཏྱ་བནྡྷུ་ཤཱཀྱ་ར་ཛ་དེ་ཝ་རི་དེ་ཝ་ཡ་ཨ་བྷཱིཀྵྞ་པྲ་ཎ་མཱ་མི། བོད་སྐད་དུ། དཔལ་ཆོས་ཀྱི་རྗེ་ཐམས་ཅད་གཟིགས་པ་ཉི་མའི་གཉེན་ཤཱཀྱའི་རྒྱལ་པོ་ལྷ་ཡི་ལྷ་ལ་ཡང་ཡང་ཕྱག་བགྱིའོ། །འདིར་སྙན་ངག་གི་བསྟན་བཅོས་ཆེན་པོ་མེ་ལོང་ལས་བཤད་པའི་དོན་རྒྱན་སུམ་ཅུ་རྩ་ལྔའི་རྣམ་པར་བཤད་པ་བློ་གསལ་གཞོན་ནུའི་མགུལ་རྒྱན་ཡིད་འོང་ཨུཏྤ་ལའི་ཕྲེང་བ་ཞེས་བྱ་བ། བླ་མ་དང་རྡོ་རྗེ་དབྱངས་ཅན་མ་ལ་གུས་པས་ཕྱག་འཚལ་ལོ། །ཇི་སྙེད་ཇི་བཞིན་གསལ་བར་གཟིགས་པས་མཐའ་དག་འགྲོ་བ་ཀུན་གྱི་མིག །མིག་སྟོང་པ་སོགས་རལ་པའི་ཁྲོད་ན་གང་གི་ཞབས་ཟུང་རྣམ་པར་མཛེས། །མཛེས་སྡུག་སྐུ་ཡིས་དང་བར་མི་བགྱིད་འཇིག་རྟེན་འདི་ན་སུ་ཞིག་ཡོད། །ཡོད་མེད་མཐའ་བྲལ་ཆོས་དབྱིངས་ཐུགས་ཆུད་སྟོན་དང་བསྟན་པ་བསྟན་འཛིན་རྒྱལ། །དངོས་གྲུབ་ཀུན་འབྱུང་རྩ་བརྒྱུད་བླ་མ་དང་། །ཡི་དམ་ཞི་ཁྲོ་རྡོ་རྗེའི་ཆོས་སྐྱོང་སོགས། །ཁྱད་པར་ཚངས་པའི་བུ་མོ་དབྱངས་ཅན་མར། །གུས་པས་འདུད་དོ་སྙན་ཚིག་སྤོབས་པ་སྩོལ། །རིག་གནས་ཀུན་གྱི་ནང་ནས་སྙན་ངག་གི །རྒྱན་རྣམས་ཀུན་གྱི་ནང་ནས་དོན་རྒྱན་གྱི། །རྣམ་བཤད་ཀུན་གྱི་ནང་ནས་ངོ་མཚར་འདི། །བློ་གསལ་ཀུན་གྱི་ནང་ནས་མཆོག་ལ་སྦྱིན། །འདི་དོན་ཇི་བཞིན་ཁོངས་སུ་ཆུད་བྱས་ནས། །འདི་ལྟར་ཡིན་ཞེས་མཁས་མང་འདུས་པའི་དབུས། །འདི་ཡི་ལེགས་བཤད་གཏམ་གྱི་སྐབས་ཕྱེ་ན། །འདི་ཉིད་མཁས་ཞེས་ཀུན་གྱིས་སྒྲོག་པར་འགྱུར། །དེས་ན་ཁོ་བོའི་རྗེས་འཇུག་བློ་གསལ་རྣམས། །སྐལ་བཟང་ཁོ་བོའི་རྣམ་ཐར་སྐྱོང་འདོད་ན། །དཔྱོད་ལྡན་ཁོ་བོའི་ལེགས་བཤད་འདི་ལོངས་ལ། །བློ་གསལ་ཁོ་བོའི་སྙན་གྲགས་ཕྱོགས་བརྒྱར་སྤེལ། །སྙན་ངག་མཁན་པོ་སློབ་དཔོན་དཎྜི་ཡི། །སྙན་ངག་བསྟན་བཅོས་ཆེན་པོ་མེ་ལོང་གི །སྙན་ངག་དོན་རྒྱན་རྣམ་པར་བཤད་པ་འདི། །སྙན་ངག་ཤེས་པར་འདོད་རྣམས་དགའ་བས་ཉོན། །དེ་ལ་འདིར་སྙན་ངག་གི་བསྟན་བཅོས་ཆེན་པོ་མེ་ལོང་ཞེས་བྱ་བའི་གཞུང་དོན་རྣམས་འཆད་པ་ལ། སྤྱིའི་དོན་དང་། བྱེ་བྲག་གི་དོན་གཉིས་ཡོད་པ་ལས། དང་པོ་ནི། མཁས་པ་དག་གི་གསུང་རབ་ལས་འདི་ལྟར་འབྱུང་སྟེ། སློབ་དཔོན་ཆེན་པོ་དཔལ་ལྡན་ཟླ་བ་གྲགས་པས་བསྟན་བཅོས་ཆེན་པོ་སྒྲོན་མ་གསལ་བར། རྒྱུད་འདིའི་མིང་ནི་ཅི་ཞིག་ཡིན། །སུ་ཡི་དོན་དུ་འདི་ཉིད་མཛད། །སུ་ཞིག་བྱེད་པོ་འདིའི་ཚད་ཅི། །འདི་ཡི་དགོས་པ་ཅི་ཞིག་ཡིན། །ཞེས་གླེང་བསླང་བ་ལྔ་གསུངས་པ་དང་རྗེས་སུ་མཐུན་པར་འདིར་ཡང་དོན་ཚན་ལྔའི་སྒོ་ནས་བཤད་པར་བྱའོ། །ཞེས་གསུངས་པས་ན། བསྟན་བཅོས་འདིའི་མཚན་ཅི་ལས་བཏགས་པ་དང་། གདུལ་བྱ་སུ་ཡི་ཆེད་དུ་མཛད་པ་དང་། སློབ་དཔོན་སུ་ཡིས་མཛད་པ་དང་། གཞུང་ཚད་དང་དོན་དུ་ཡིས་བསྡུས་པ་དང་། དགོས་པ་ཅི་ཡི་དོན་དུ་མཛད་པ་རྣམས་སུ་བསྡུས་ནས་གསུངས་པའི། དེའི་དང་པོ་བསྟན་བཅོས་འདིའི་མཚན་ཅི་ལས་བཏགས་པ་ནི། སྙན་ངག་ཅེས་པ་བརྗོད་བྱ་དང་། མེ་ལོང་ཞེས་པ་བྱེད་ལས་ལས་བཏགས་པའོ། །འདི་ཡིས་ནི་ཕྱོགས་གང་དུ་གཏོགས་པའང་ངོས་ཟིན་པར་འགྱུར་ཏེ། དེ་ཡང་ཐེག་པ་ཆེན་པོ་མདོ་སྡེ་རྒྱན་དུ། རིག་པའི་གནས་ལྔ་རྣམས་ལ་མཁས་པར་མ་བྱས་ན། །འཕགས་མཆོག་གིས་ཀྱང་ཐམས་ཅད་མཁྱེན་ཉིད་མི་འགྱུར་ཏེ། །དེ་བས་གཞན་རྣམས་ཚར་བཅད་རྗེས་སུ་བཟུང་ཕྱིར་དང་། །རང་ཉིད་ཀུན་ཤེས་བྱ་ཕྱིར་དེའང་དེ་བརྩོན་བྱེད། །ཅེས་གསུངས་པ་ལྟར། སྒྲ་རིག་པ་དང་། གཏན་ཚིགས་རིག་པ་དང་། གསོ་བ་རིག་པ་དང་། བཟོ་རིག་པ་དང་། ནང་རིག་པ་སྟེ་ལྔ་ལས། སྙན་ངག་འདི་སྒྲ་རིག་པའི་ཡན་ལག་གམ། བཟོ་རིག་པའི་ཕྱོགས་སུ་གཏོགས་སོ། །ཡང་རྒྱ་གར་གྱི་པཎྜི་ཏ་རྣམས་རིག་པའི་གནས་ཆུང་ངུ་ལྔ་ཞེས་བརྗོད་པའི། སྒྲ་ཤེས་ན་དོན་ལ་མི་རྨོངས་པ་དང་། མངོན་བརྗོད་ཤེས་ན་མིང་ལ་མི་རྨོངས་པ་དང་། སྡེབ་སྦྱོར་ཤེས་ན་ཚིགས་སུ་བཅད་པ་ལ་མི་རྨོངས་པ་དང་། ཚིག་རྒྱན་ཤེས་ན་སྙན་ངག་ལ་མི་རྨོངས་པ་དང་། ཟློས་གར་ཤེས་ན་སྐད་ལ་མི་རྨོངས་པ་སྟེ་ལྔ་ལས་འདི་ཚིག་རྒྱན་ཡིན་ནོ། །གཉིས་པ་གདུལ་བྱ་སུའི་ཆེད་དུ་མཛད་པ་ནི། སྙན་ངག་སྦྱོང་བར་འདོད་པ་དག་གིས་སྔར་གྱི་གཞུང་རྒྱས་པ་རྣམས་ཉན་པར་མི་སྤྲོ་བའི་གང་ཟག་རྣམས་ཀྱི་ཆེད་དུ་མཛད་པའོ། །གསུམ་པ་སློབ་དཔོན་སུ་ཡིས་མཛད་པ་ནི། སློབ་དཔོན་དཎྜིས་བརྩམས་པ་སྟེ། དེས་ན་འདི་ལ་དཎྜིའི་ཚིག་རྒྱན་ཞེས་གྲགས་སོ། །བཞི་པ་གཞུང་ཚད་དང་དོན་དུ་ཡིས་བསྡུས་པ་ནི། ཡོངས་སུ་བཅད་པ་གཉིས་ཡན་ཆད་ལ་ཤླཽ་ཀ་སུམ་བརྒྱ་བདུན་ཅུ་རྩ་གསུམ་དང་། ཀུན་དྲིལ་བ་ལ་ལྔ་བརྒྱ་ཙམ་ཡོད་ཅིང་། སྙན་ངག་གི་དོན་ནི་ལུས་དང་། རྒྱན་དང་། སྐྱོན་གསལ་བ་སྟེ་དོན་གསུམ་གྱིས་བསྡུས་ལ། རྒྱན་ཡང་ཐུན་མོང་མ་ཡིན་པའི་རྒྱན། ཐུན་མོང་གི་རྒྱན་གཉིས་དང་། དེའི་ཕྱི་མ་ལ་ཡང་དོན་རྒྱན་དང་། སྒྲ་རྒྱན་དང་། གབ་ཚིག་གི་རྒྱན་རྣམས་ཡོད་དེ། སྙན་ངག་མེ་ལོང་ཉིད་ལས། སྒྲ་དོན་ཉིད་ལས་བཀྲ་བ་དང་། །བྱ་སླ་བྱ་དཀའ་དག་དང་ལམ། །སྙན་ངག་རྣམས་ཀྱི་ཡོན་ཏན་སྐྱོན། །དེ་ལྟར་མདོར་བསྡུས་རྣམ་པར་ཕྱེ། །ཞེས་གསུངས་པ་ལྟར་རོ། །ལྔ་པ་དགོས་པ་ཅིའི་དོན་དུ་མཛད་པ་ནི། གཙོ་ཆེ་བའི་དགོས་པ་གོང་དུ་བཤད་ཟིན་ཅིང་། །གཙོ་བོ་མ་ཡིན་པའི་དགོས་པ་ནི་མཁས་པའི་གྲགས་པ་འབྱུང་ཞིང་། །རྙེད་པ་དང་། བཀུར་བསྟི་ཐོབ་པ་ལ་སོགས་པ་སྲིད་དང་ཞི་བའི་ཡོན་ཏན་མཐའ་དག་བསྐྱེད་པའི་དགོས་པ་ཁྱད་པར་ཅན་གཟིགས་ནས་བརྩམས་པ་ཡིན་ནོ། །དེ་ཡན་གྱིས་སྤྱི་དོན་མདོ་ཙམ་བཤད་ཟིན་ནས། གཉིས་པ་བྱེ་བྲག་གི་དོན་བཤད་པ་ལ་གོང་དུ་བསྟན་པ་ལྟར་བློ་གསལ་རྣམས་ཀྱི་སྦྱང་བར་བྱ་བའི་ཡུལ། རིག་གནས་ཆེ་བ་ལྔ་དང་ཆུང་བ་ལྔ་སྟེ་བཅུར་གསུངས་པའི་ཆུང་བ་ལྔའི་ནང་ཚན། སྙན་ངག་འདི་ནི་རིག་གནས་ཆུང་བར་མ་ཟད། ཆེ་བའི་ཡང་བཟོ་རིག་པའི་གཙོ་བོ་དང་། སྒྲ་རིག་པའི་ཡན་ལག་ཏུ་ཚད་ལྡན་གྱི་གཞུང་ལས་བཤད་ཅིང་། དེར་ཡང་མ་ཟད་ནང་དོན་རིག་པ་སྡེ་སྣོད་གསུམ་གྱི་རྗོད་བྱེད་ཀྱི་ཚིག་ཐམས་ཅད་སྙན་ངག་གི་གཟུགས་ཁོ་ནར་གནས་པས་ན། རིག་གནས་བཅུ་གའི་ནང་ནས་འདི་ཉིད་ཆེས་ཁྱད་པར་དུ་འཕགས་པ་ཞིག་གོ །དེས་ན་འདིར་བློ་དམན་རྣམས་ལ་ཅུང་ཟད་མི་མཁོ་བའི་སྙན་ངག་གི་གཞུང་དོན་གྱི་ཆ་ཧ་ཅང་རྒྱས་པ་རྣམས་རེ་ཞིག་བཏང་སྙོམས་སུ་བཞག་ནས། འདིར་དོན་རྒྱན་གྱི་དཔེར་བརྗོད་རྣམས་བཤད་པར་བྱའོ། །དེ་ལ་བཞི་སྟེ། སྙན་ངག་ཤེས་པའི་ཕན་ཡོན་བཤད་པ། མི་ཤེས་པའི་ཉེས་དམིགས་བཤད་པ། ཤེས་པའི་རྒྱུ་བཤད་པ། སྙན་ངག་དངོས་བཤད་པའོ། །དང་པོ་ནི། མདོ་སྡེ་སྐལ་བཟང་ལས། དེ་བཞིན་གཤེགས་པ་དུས་མཁྱེན་རྒྱལ་པོ་ནི། །སྙན་ངག་མཁན་ཏེ་བདེ་གཤེགས་རྩྭ་མཆོག་ལ། །ཚིགས་སུ་བཅད་པའི་དབྱངས་ཀྱིས་བསྟོད་ནས་ཀྱང་། །དང་པོར་བྱང་ཆུབ་མཆོག་ཏུ་ཐུགས་བསྐྱེད་དོ། །ཞེས་བཀའ་སྩལ་པས། བླ་ན་མེད་པའི་བྱང་ཆུབ་ཀྱི་རྒྱུར་འགྲོ་བ་དང་། མདོ་སྡེ་གཞན་ལས་ཀྱང་། སྙན་ངག་བྱའོ། །དཀོན་མཆོག་གསུམ་གྱི་བསྟོད་པ་བྱའོ། །དེ་ལས་བསོད་ནམས་ཀྱི་ཚོགས་མང་དུ་འཕེལ་ལོ། །ཞེས་དང་། འོ་སྐོལ་གྱི་སྟོན་པས་ཀྱང་། སངས་རྒྱས་སྐར་མ་ལ་སྙན་ངག་གི་ཚིགས་སུ་བཅད་པ་གཅིག་གིས་བསྟོད་པས་བསྐལ་པ་བཞི་ཁྲིའི་ཚོགས་ཟླུམ་པར་གསུངས་པས། བསོད་ནམས་དང་ཡེ་ཤེས་ཀྱི་ཚོགས་འཕེལ་བའི་ཐབས་ཁྱད་པར་དུ་འཕགས་པ་དང་། སློབ་དཔོན་སེང་གེ་ཞབས་འབྲིང་པོའི་སྐྱེས་རབས་ལས། སྙན་ངག་མཁས་ཆེན་རྣམས་ཀྱིས་སྙན་ངག་ཉིད་ནི་འདི་ཤེས་པས། །ཤིན་ཏུ་ལུང་ལ་མཁས་པར་གྲགས་པ་ཉིད་དུ་ངག་འགྲོ་སྟེ། །ཞེས་ངག་གི་བརྗོད་པ་ལུང་རྒྱ་ཆེན་པོ་ལ་མཁས་པར་འགྲོ་བ་དང་། གཞན་ཡང་མཁས་པའི་བྱ་བ་འཆད་རྩོད་རྩོམ་གསུམ་ཡིན་པ་ལས་རྩོམ་པ་བཟང་ངན་སྙན་ངག་ཤེས་མི་ཤེས་ཀྱི་རྗེས་སུ་འགྲོ་ལྡོག་བྱེད་པ་ལ་སོགས་མཆོག་གི་ཕན་ཡོན་བརྗོད་ཀྱིས་མི་ལང་ལ། ཐུན་མོང་གི་ཕན་ཡོན་ཡང་། སྙན་ངག་མེ་ལོང་གི་གཞུང་ལས། གལ་ཏེ་སྒྲ་བདེ་སྣང་བ་ཡིས། །འཁོར་བ་གསལ་བར་མ་བྱས་ན། །འཇིག་རྟེན་གསུམ་པོ་མཐའ་དག་འདི། །སྨག་རུམ་མུན་པ་ཉིད་དུ་འགྱུར། །ཞེས་འཇིག་རྟེན་གྱི་མུན་པ་སེལ་ནུས་པ་དང་། ཡང་། སྔོན་གྱི་རྒྱལ་པོ་གྲགས་པའི་གཟུགས། །ངག་གི་རང་བཞིན་མེ་ལོང་ཐོབ། །དེ་དག་ཉེ་བར་མི་གནས་ཀྱང་། །རང་ཉིད་ཉམས་པ་མེད་ལ་ལྟོས། །ཞེས་གྲགས་པ་དུས་ཡུན་རིང་དུ་གནས་པ་དང་། ཡང་མཁས་པས་ཡང་དག་རབ་སྦྱར་བའི། །ངག་ཚིག་འདོད་པ་འཇོ་བར་དྲན། །ཞེས་སྙན་ངག་མཁན་གྱིས་སྦྱར་བའི་ངག་ཚིག་ནི་ངག་མཐའ་དག་གི་འདོད་འཇོར་བཤད་པ་དང་། ཡང་སྙན་ངག་དམ་པའི་རྒྱན་ལྡན་ནི། བསྐལ་པའི་བར་དུ་གནས་པར་འགྱུར། །ཞེས་སྙན་ངག་གི་རྒྱན་བཟང་པོ་དང་ལྡན་པའི་བསྟན་བཅོས་བསྐལ་པའི་བར་དུ་མི་ནུབ་པ་དང་། ཡང་སྙན་ངག་ཆུང་ངུ་ལ་ཡང་ངལ་བྱས་མི། །མཁས་པའི་འདུན་ས་དག་ཏུ་འདུག་ལ་དབང་། །ཞེས་མཁས་པའི་འདུན་སར་རྙེད་བཀུར་དང་གྲགས་པ་ཐོབ་པ་སོགས་མཐའ་ཡས་སོ། །གཉིས་པ་མི་ཤེས་པའི་ཉེས་དམིགས་ནི། དཔག་བསམ་འཁྲི་ཤིང་ལས། མཁས་པ་ཉིད་ནི་མེད་ན་བློ་གྲོས་རྣམས་ཉམས་མི་རྣམས་འཚོ་བ་དོན་ཡོད་མིན། །མཚུངས་མེད་རྒྱས་པའི་སྙན་ངག་མེད་ན་མཁས་པ་ཉིད་ནི་ནེ་ཙོའི་ཀློག་དང་མཚུངས། །ཞེས་སྙན་ངག་མ་ཤེས་ན་མཁས་པའི་ངག་ཀྱང་ནེ་ཙོའི་ཚིག་བཞིན་དོན་གྱི་སྙིང་པོས་དབེན་པ་དང་། སྙན་ངག་མེ་ལོང་གི་གཞུང་ལས། སྐྱེ་བོ་སྙན་ངག་མི་ཤེས་པས། །སྐྱོན་དང་ཡོན་ཏན་ཇི་ལྟར་དབྱེ། །གཟུགས་ཀྱི་དབྱེ་བ་དམིགས་པའི་སྐབས། །ལོང་པ་དག་ལ་ཡོད་དམ་ཅི། །ཞེས་ལོང་པས་གཟུགས་བཞིན་སྙན་ངག་གི་བསྟན་བཅོས་མི་ཤེས་པས་སྐྱོན་ཡོན་གྱི་རྣམ་དབྱེ་མི་ཕྱེད་པ་དང་། ཡང་དེ་ཉིད་ཉེས་པར་སྦྱར་བའི་སླར། །སྦྱོར་པོ་བ་གླང་ཉིད་དུ་བརྗོད། །ཅེས་སྙན་ངག་མི་ཤེས་པས་བསྟན་བཅོས་སྦྱར་བས་སྦྱོར་མཁན་བླུན་རྨོངས་བ་གླང་དང་ཁྱད་མེད་དུ་འཕྱ་བ་སོགས་བརྗོད་པའི་ལམ་ལས་འདས་པ་ཞིག་མཆིས་སོ། །གསུམ་པ་སྙན་ངག་ཤེས་པའི་རྒྱུ་ནི། ཡང་སྙན་ངག་མེ་ལོང་གི་གཞུང་ལས། རང་བཞིན་གྱིས་གྲུབ་སྤོབས་པ་དང་། །མང་དུ་ཐོས་པ་དྲི་མེད་དང་། །མངོན་པར་སྦྱོར་བ་མི་དམན་པ། །སྙན་ངག་ཕུན་སུམ་ཚོགས་པའི་རྒྱུ། །ཞེས་སྐྱེ་བ་གཞན་དུ་གོམས་པའི་མཐུས་ཚེ་འདིར་རང་བཞིན་གྱི་ལྷན་སྐྱེས་སུ་གྲུབ་པའི་སྤོབས་པ་སྟེ་སྐྱེས་སྟོབས་ཀྱི་ཤེས་རབ་དང་། སློབ་དཔོན་མཁས་པ་ལས་རིག་གནས་ཀྱི་གཞུང་ལུགས་མང་དུ་ཐོས་པ་ཉེས་བཤད་ཀྱི་དྲི་མ་མེད་པ་སྟེ་ཐོས་པ་རྒྱ་ཆེ་བ། ཚིག་འཛིན་ཞིང་དོན་ཞིབ་མོར་སེམས་པ་ལ་དྲག་ཅིང་རྒྱུན་ཆགས་པའི་མངོན་པར་སྦྱོར་བ་མི་དམན་པ་སྟེ། སྦྱོར་བྱུང་གི་བརྩོན་འགྲུས་འདི་གསུམ་ནི་རྒྱ་ཆེན་སྙན་ངག་གི་མཁྱེན་པ་ཕུན་སུམ་ཚོགས་པའི་རྒྱུའི་ངོ་བོ་ཡིན་ནོ། །ཡང་སྙན་ངག་མེ་ལོང་གི་གཞུང་ལས། གལ་ཏེ་སྔོན་གྱི་བག་ཆགས་ཡོན་ཏན་གྱི། །རྗེས་འབྲེལ་སྤོབས་པ་རྨད་བྱུང་མེད་པ་ལའང་། །ཐོས་དང་འབད་པ་དག་གི་ངག་བསྟེན་ན། །ཇི་བཞིན་ལྟར་ན་ངེས་པར་རྗེས་འཛིན་བྱེད། །དེ་ཕྱིར་གྲགས་འདོད་རྣམས་ཀྱིས་རྟག་ཏུ་ནི། །སྙོམ་ལས་མེད་པར་རིམ་པས་དབྱངས་ཅན་བསྟེན། །ཞེས་གལ་ཏེ་རྒྱུ་དང་པོ་སྐྱེས་སྟོབས་ཀྱི་ཤེས་རབ་མེད་ཀྱང་། གཉིས་པ་ཚེ་འདིར་ཐོས་པ་དང་། གསུམ་པ་བརྩོན་པས་སྙན་ངག་གི་ཡན་ལག་ཚིག་རྒྱན་སོགས་ཀྱི་རིག་པ་ཁྱད་པར་དུ་འཕགས་པ་བསྟེན་ན་བསྟེན་མཁན་དེ་ཇི་ཞིག་ནས་སྙན་ངག་ཕུན་སུམ་ཚོགས་པ་རྩོམ་པའི་ནུས་ལྡན་དུ་བྱེད་དོ། །དེའི་ཕྱིར་སྙོམ་ལས་སྤངས་ཏེ་ཐོས་བསམ་སྒོམ་པའི་རིམ་པས་ངག་གི་ལྷ་དབྱངས་ཅན་ནམ། སྙན་ངག་གི་རིག་གནས་རྣམས་བསྟེན་པར་བྱའོ། །བཞི་པ་སྙན་ངག་དངོས་བཤད་པ་ལ། མེ་ལོང་ག་གཞུང་ལས། དེ་དག་གིས་ནི་སྙན་ངག་གི །ལུས་དང་རྒྱན་ཡང་རབ་ཏུ་བཤད། །ཅེས་པ་ལྟར། ལུས་བཤད་པ། རྒྱན་བཤད་པ། སྐྱོན་སེལ་བ་བཤད་པའོ། །དང་པོ་ལ་གཉིས་ཏེ། མཚན་ཉིད་དང་། དབྱེ་བའོ། །དང་པོ་ནི། མེ་ལོང་གི་གཞུང་ལས། ལུས་ནི་རེ་ཞིག་འདོད་པ་ཡི། །དོན་ནི་རྣམ་བཅད་ཚིག་གི་ཕྲེང་། །ཞེས་པ་ལྟར་སྙན་ངག་གི་ལུས་ནི་རེ་ཞིག་སྙན་ངག་མཁན་གྱིས་བརྗོད་པར་འདོད་པའི་དོན་གྱི་ངོ་བོ་ཚིག་རྒྱན་གྱི་བསྟན་བཅོས་སུ་བཤད་པའི་ངེས་པ་ལས་མ་འདས་པར་རྣམ་པར་བཅད་པ་སངས་རྒྱས་ཀྱི་ཡོན་ཏན་བརྗོད་པ་ལྟ་བུའི་ཚིག་གི་ཕྲེང་བ་ཞིག་གོ །གཉིས་པ་དབྱེ་བ་ལ། གཞུང་ལས། དེ་ཡང་ཚིག་བཅད་ལྷུག་པ་དང་། །སྤེལ་མ་རྣམ་གསུམ་ཉིད་དུ་གནས། །ཞེས་པ་ལྟར་གསུམ་ཡོད་པ་ལས། དང་པོ་ཚིག་བཅད་ནི། གཞུང་ལས། ཚིག་བཅད་རྐང་བཞི་ཅན་དེ་ཡང་། །བྲིཏྟ་ཛཱ་ཏི་ཞེས་རྣམ་གཉིས། །ཞེས་རྐང་པ་བཞི་བཞིའི་ཚིགས་སུ་བཅད་པ་ཚིག་བཅད་དུ་བཞག་ལ། དེ་ལ་དབྱངས་བགྲངས་པའི་་་་་་བྲིཏྟ་འདི་ནི་ཞུགས་པའམ་སྦྱར་བ་ལ་འཇུག་པར་གསུངས་པས་དབྱངས་ཀྱི་ཡི་གེ་བགྲངས་པའི་སྦྱར་བ་དང་། བྲིཏྟ་དང་། །ཕྱི་མོ་བགྲངས་པའི་ཛཱ་ཏི་་་་་་ཛཱ་ཏི་ནི་རིགས་ཞེས་བྱ་བ་དབྱངས་རིང་བ་ཕྱི་མོ་གཉིས་སུ་དང་། ཐུང་བ་རེ་རེར་བགྲངས་པའི་སྒོ་ནས་ཕྱི་མོ་བགྲངས་པ་སྟེ་རྣམ་པ་གཉིས་ཡིན་ནོ་ཞེས་པའི་དོན་ཡིན་ལ་བྲིཏྟ་དང་ཛཱ་ཏི་དེ་དག་གི་རྣམ་གཞག་ལེགས་པར་ཤེས་པར་འདོད་ན། དམར་སེར་དང་། རྒྱལ་བའི་ལྷའི་གཞུང་དང་། སྡེབ་སྦྱོར་རིན་ཆེན་འབྱུང་གནས་ལ་སོགས་པ་ལས་རྟོགས་དགོས་པར་གསུངས་སོ། །གཉིས་སུ་དབྱེར་ཡོད་དོ། །གཉིས་པ་ལྷུག་པ་ནི། གཞུང་ལས། རྐང་པ་མེད་པའི་ཚིག་རྒྱུན་ནི། །ལྷུག་པ་བརྗོད་པ་དག་དང་གཏམ། །ཞེས་རྐང་པ་བཞི་བཞིར་མ་བཅད་པའི་ཚིག་རྒྱུན་ལྷུག་པར་བཞག་ལ། དེ་ལའང་གླེང་གཞི་ལྟ་བུ་དང་མ་འབྲེལ་བའི་བརྗོད་པ་དང་། འབྲེལ་བའི་གཏམ་གཉིས་སུ་དབྱེར་ཡོད་དོ། །གསུམ་པ་སྤེལ་མ་ནི། སྙན་ངག་མེ་ལོང་གི་གཞུང་ལས། སྤེལ་མ་ཟློས་གར་ལ་སོགས་ཏེ། །དེ་དག་རྣམས་ནི་གཞན་ན་རྒྱས། །ཞེས་རྐང་པ་བཞི་བཞིར་བཅད་པའི་ཚིག་བཅད་དང་། མ་བཅད་པའི་ལྷུག་པ་འདྲེས་པ་ལ་སྤེལ་མ་དང་ཟློས་གར་དུ་གྲགས་པ་སོགས་སུ་དབྱེར་ཡོད་དོ། །གཉིས་པ་རྒྱན་བཤད་པ་ལ་གཉིས་ཏེ། མཚན་ཉིད་དང་། དབྱེ་བའོ། །དང་པོ་ནི། གཞུང་ལས། སྙན་ངག་མཛེས་པར་བྱེད་པ་ཡི། །ཆོས་རྣམས་རྒྱན་ཞེས་རབ་ཏུ་བརྗོད། །ཅེས་པ་ལྟར། སྙན་ངག་གི་ལུས་ཚིགས་སུ་བཅད་པ་དང་། ལྷུག་པ་དང་། སྤེལ་མ་རྣམས་མཛེས་པར་བྱེད་པ་ཡི་ཡོན་ཏན་གྱི་ཆོས་ཚིག་གི་སྦྱོར་བ་ཁྱད་པར་ཅན་རྣམས་ལ་ནི་རྒྱན་ཞེས་མཁས་པ་རྣམས་ཀྱིས་རབ་ཏུ་བརྗོད་པ་ཞིག་གོ །གཉིས་པ་དབྱེ་བ་ལ། དོན་རྒྱན་སྒྲ་རྒྱན་གབ་ཚིག་གསུམ། །ཞེས་པ་ལྟར་གསུམ་ཡོད་པ་ལས། འདིར་དོན་རྒྱན་བཤད་པ་ལ། མེ་ལོང་གི་གཞུང་ལས། རང་བཞིན་བརྗོད་དང་དཔེ་དང་ནི། །གཟུགས་ཅན་གསལ་བྱེད་བསྐོར་བ་དང་། །འགོག་དང་དོན་གཞན་བཀོད་པ་དང་། །ལྡོག་པ་ཅན་དང་སྲིད་པ་ཅན། །བསྡུས་དང་ཕུལ་བྱུང་རབ་བཏགས་དང་། །རྒྱུ་དང་ཕྲ་མོ་ཆ་དང་རིམ། །དགའ་དང་ཉམས་ལྡན་གཟི་བརྗིད་ཅན། །རྣམ་གྲངས་བརྗོད་དང་ཀུན་ཏུ་ཕན། །རྒྱ་ཆེ་སྙོན་དོར་སྦྱར་བ་དང་། །ཁྱད་པར་མཚུངས་པར་སྦྱོར་བ་དང་། །འགལ་དང་སྐབས་མིན་བསྟོད་པ་དང་། །ཟོལ་བསྟོད་ངེས་པར་བསྟན་པ་དང་། །ལྷན་ཅིག་བརྗོད་དང་ཡོངས་རྗེས་ཤིས། །རབ་སྤེལ་དེ་ནས་དགོངས་པ་ཅན། །འདི་དག་ཚིག་རྣམས་དག་གི་ནི། །རྒྱན་དུ་སྔོན་གྱི་མཁས་རྣམས་བཞེད། །ཅེས་གསུངས་པའི་དོན་ལ། དང་པོར་རང་བཞིན་གྱི་རྒྱན་ནི། བརྗོད་བྱ་གང་ཡིན་པ་དེའི་རིགས་སམ། ཡོན་ཏན་ནམ། བྱ་བའམ། རྫས་ལ་སོགས་པ་མདོར་ན་གནས་ལུགས་ཇི་ལྟར་ཡིན་པ་བཞིན་དུ། སྒྲོ་སྐུར་མེད་པར་བརྗོད་པའི་སྙན་ངག་ནི། རང་བཞིན་གྱི་རྒྱན་ཏེ། དཔེར་ན། རྟ་བདུན་རྒྱལ་པོ་མཁའ་ལ་རྒྱུ། །ཛ་ཧུའི་བུ་མོས་དྲི་མ་སེལ། །རྒྱ་མཚོའི་བྱིང་ན་དུག་ཅན་གནས། །དམ་པ་རྣམས་ནི་དུལ་བར་གནས། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་དྲི་མེད་ལེགས་པའི་བློ་གྲོས་ཀྱིས་སྟོན་པ་ཐུབ་པའི་དབང་པོ་ལ་བསྟོད་པ་དོན་རྒྱན་གསལ་བའི་མེ་ལོང་བློ་གསལ་ཡིད་འཕྲོག་ཅེས་བྱ་བ་ལས། རང་བཞིན་གྱི་སྒོ་ནས་བསྟོད་པའི་སྐབས་སུ། ངོ་མཚར་མཆོག་གི་སྤྲུལ་པ་དེ། །དགའ་ལྡན་ཆོས་ཀྱི་ཁང་བཟང་ནས། །ཐལ་དཀར་གླང་པོའི་གཟུགས་ཀྱིས་ནི། །སེར་སྐྱའི་གྲོང་ཁྱེར་དེར་བྱོན་ཏོ། །ཞེས་གསུངས་ཤིང་། མཁས་པའི་དབང་པོ་ཆོས་རྗེ་ཨེ་ཝཾ་པ་ཆེན་པོ་དཀོན་མཆོག་ལྷུན་གྲུབ་ཀྱི་ཚངས་པའི་བུ་མོ་རྡོ་རྗེ་དབྱངས་ཅན་མ་ལ་བསྟོད་པ་དོན་རྒྱན་རྣམ་པར་བཀོད་པའི་ཕྲེང་བ་ཞེས་བྱ་བ་ལས་ཀྱང་། རང་བཞིན་་་་་་ཁྱོད་ཀྱི་ཡོན་ཏན་དཔག་ཡས་རྒྱལ་བ་དང་། །རྒྱལ་སྲས་རྣམས་ཀྱིས་རབ་བརྗོད་དེ་ལྟ་ནའང་། །ཉིན་བྱེད་དབང་པོ་མཁའ་ལ་རྒྱུའོ་ཞེས། །བུང་བ་གཤོག་རྩེ་སྐྱོང་བ་འདོར་རམ་ཅི། །བརྗོད་པའི་རྒྱན་གྱི་སྒོ་ནས་བསྟོད་པའི་སྐབས་སུ། དངོས་པོ་རྣམས་ཀྱི་རང་བཞིན་དང་། །གནས་སྐབས་བརྗོད་པ་རང་བཞིན་རྒྱན། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། རབ་མཐོ་འདབ་བརྒྱ་དགོད་པའི་གེ་སར་རྩེར། །ཟླ་རྒྱས་བདུད་རྩི་ལྡན་པའི་དཀྱིལ་འཁོར་ལ། །མངོན་འདོད་ལང་ཚོ་གསར་བའི་དཔལ་ལྡན་པའི། །དབྱངས་ཅན་མིག་གི་དགའ་སྟོན་འཁྲུངས་པར་གྱུར། །ཅེས་གསུངས་པའི་ཕྱིར་དང་། ཡང་མཁས་པའི་དབང་པོ་དེ་ཉིད་ཀྱི་དཔལ་ལྡན་ས་སྐྱའི་འཇམ་པའི་དབྱངས་ལ་བསྔགས་པ་ཡོན་ཏན་མེ་ཏོག་གི་ཕུར་མ་ལས་ཀྱང་། ཡིད་འཕྲོག་འཇའ་འོད་འཁྱིལ་པའི་གུར་ནང་དུ། །ཡིད་འོང་གུར་གུམ་གཞོན་ནུའི་མདངས་འཕྲོག་ཅིང་། །ཡིད་བཞིན་རིན་ཆེན་དུ་མས་འཇོ་སྒེག་ཅན། །ཡི་དམ་འཇམ་དབྱངས་བསྟོད་ལ་སྤྲོ་བ་སྐྱེས། །ཞེས་གསུངས་ཤིང་། ཡང་དེ་ཉིད་ལས། ཆོས་སྒོ་བརྒྱ་ཁྲི་འབྱེད་པའི་ཕྱག་རྒྱ་ཡིས། །ཀུན་ནས་མཛེས་པའི་ཕྱག་གི་ཡལ་འདབ་ནི། །མཁས་མང་ཡིད་ཀྱི་ཤིང་རྟ་འདྲེན་མཁས་པའི། །བཀྲ་ཤིས་གསེར་གྱི་འཁོར་ལོས་རྣམ་པར་བཀྲ། །ཞེས་གསུངས་པའི་ཕྱིར་རོ། །གཉིས་པ་དཔེ་རྒྱན་ནི། འདྲ་ཡུལ་ལམ། འདྲ་ཆོས་སམ། དཔེ་དེ་དང་དོན་གཉིས་མཚུངས་པ་སྟོན་པ་སྟེ། དཔེར་ན། ཞལ་རས་སྟོན་ཟླ་བཞིན་དུ་མཛེས། །གསུང་གི་ཚངས་པའི་དབྱངས་ལྟར་སྙན། །ཐུགས་ནི་རྒྱ་མཚོའི་རྗེས་སུ་འགྲོ། །ཡོན་ཏན་ནམ་མཁའི་ཁྱོན་ལ་འགྲན། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱིས་ཐུབ་པའི་དབང་པོ་ལ་བསྟོད་པ་ལས། དཔེའི་རྒྱན་གྱི་སྒོ་ནས་བསྟོད་པའི་སྐབས་སུ། སུམ་རྩེན་ཡུལ་གྱི་མཛེས་སྡུག་དང་། །མཚུངས་པའི་སྒྱུ་འཕྲུལ་ལྷ་མོའི་ལྷུམས། །རྣམ་རྒྱལ་ཁང་བཟང་དང་འདྲ་བར། །པད་མཚོར་ངང་པ་ཇི་བཞིན་ཞུགས། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། དཔེའི་རྒྱན་གྱི་སྒོ་ནས་བསྟོད་པའི་སྐབས་སུ། ཇི་ལྟར་ཇི་བཞིན་དེ་ལྟ་སོགས། །ཚིག་གིས་ཟིན་པ་དཔེ་ཡི་རྒྱན། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། སྐྱོན་བྲལ་ཀེ་ལ་ཤ་ལྟར་དཀར་པའི་སྐུ། །དབང་པོའི་གཞུ་ལྟར་བཀྲ་བའི་ན་བཟའ་རྒྱན། །མིག་སྨན་ལྟར་གནག་དབུ་སྐྲའི་ལན་བུ་ཡི། །ཁུར་ལྡན་ཞལ་གྱི་དཀྱིལ་འཁོར་ཟླ་ལྟར་དག །ཅེས་གསུངས་པའི་ཕྱིར་དང་། ཡང་མཁས་པའི་དབང་པོ་དེ་ཉིད་ཀྱི་དཔལ་ལྡན་ས་སྐྱའི་འཇམ་པའི་དབྱངས་ལ་བསྔགས་པ་ལས། རྩེ་མོ་ཚངས་པའི་ཡུལ་སར་བསྙེགས་པ་ལྟར། །མངོན་མཐོ་ཀུན་ནས་མཛེས་པའི་རྒྱབ་ཡོལ་ནི། །དབྱངས་ཅན་པིར་གྱིས་བཀྲ་བའི་པ་ཏྲ་རིས། །ཉི་གཞོན་འཆར་ཁའི་འོད་ཀྱིས་བྱུགས་པ་བཞིན། །ཞེས་གསུངས་ཤིང་། ཡང་དེ་ཉིད་ལས། འཛམ་བུའི་གསེར་ལྟར་མངའ་མདངས་གསལ་བའི་སྐུ། །ཚངས་དབྱངས་ལྟ་བུར་ཆོས་སྒྲ་སྒྲོག་པའི་གསུང་། །མཁའ་ལྟར་མི་རྟོག་ཟབ་རྒྱས་ཐུགས་མངའ་བའི། །འགྱུར་མེད་རྡོ་རྗེ་གསུམ་གྱི་བཀྲ་ཤིས་སྤྱོན། །ཞེས་གསུངས་པའི་ཕྱིར་རོ། །བིཾ་ལྟར་དམར་ཞེས་སོགས། བརྒྱ་བྱིན་རྔ་སྤྲིན་ཞེས་སོགས་གསུངས། གསུམ་པ་གཟུགས་ཅན་གྱི་རྒྱན་ནི། དཔེ་དོན་གཉིས་ཀ་ཐ་དད་དུ་མ་བཀོད་པར། དོན་ཉིད་དཔེའི་གཟུགས་སུ་བཀོད་པ་སྟེ། དཔེར་ན། ཁྱོད་ཞལ་ཟླ་བའི་དཀྱིལ་འཁོར་ལས། །གསུང་གི་འོད་དཀར་འཕྲོས་པ་ཡིས། །བདག་བློའི་ཀུ་མུད་རྒྱས་པར་གྱུར། །རྟོགས་པའི་ཟེ་འབྲུ་གསལ་བར་མཛད། །ཅེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། གཟུགས་ཅན་གྱི་རྒྱན་གྱི་སྒོ་ནས་བསྟོད་པའི་སྐབས་སུ། ཚོགས་གཉིས་ཡུམ་གྱི་ཆུ་གཏེར་ནས། །འགྲོ་འདིའི་བསོད་ནམས་ཁྱབ་འཇུག་གི །ལག་པས་སྐུ་ཡི་ཟླ་བ་སྟོན། །མེས་པོའི་བདེ་འབྱུང་གཙུག་གིས་མཆོད། །ཅེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། གཟུགས་ཅན་གྱི་རྒྱན་གྱི་སྒོ་ནས་བསྟོད་པའི་སྐབས་སུ། དཔེ་དོན་ཐ་དད་མ་ཕྱེ་བར། །ཆོས་གང་དཔེ་ཡི་ངོ་བོར་ནི། །བཀོད་པ་གཟུགས་ཅན་རྒྱན་ཞེས་བརྗོད། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། དབྱངས་ཅན་ལུས་ཕྲ་ཤེལ་གྱི་ལྕུག་ཕྲན་གྱི། །འཇམ་མཉེན་ཕྱག་གི་ཡལ་འདབ་ལ་ཆགས་པའི། །སེན་མོའི་མེ་ཏོག་གསར་དུ་རྒོད་པའི་རྩེར། །རྒྱུད་མང་བུང་བ་མྱོས་པའི་གླུ་དབྱངས་ལེན། །ཞེས་གསུངས་པའི་ཕྱིར་དང་། ཡང་མཁས་པའི་དབང་པོ་དེ་ཉིད་ཀྱིས་དཔལ་ལྡན་ས་སྐྱའི་འཇམ་པའི་དབྱངས་ལ་བསྔགས་པ་ལས། ངོ་མཚར་ལང་ཚོའི་གྲིབ་བསིལ་ཉམས་དགའ་ཞིང་། །མ་གཡོས་མཚན་དཔེའི་མེ་ཏོག་གཡུར་ཟ་བའི། །འཇམ་མགོན་དཔག་བསམ་མཛེས་བྱེད་རིན་ཆེན་གྱི། །རྒྱན་མང་བྱིའུ་མྱོས་པའི་ཅ་ཅོ་སྒྲོག །ཅེས་གསུངས་ཤིང་། ཡང་དེ་ཉིད་ལས། རབ་དཀར་དགེ་བ་མཆོག་འདི་བདག་གཞན་ཀུན། །འཇམ་དབྱངས་ཡེ་ཤེས་ཉི་མ་ཐོབ་ཕྱིར་བསྔོ། །འཁོར་བའི་མཚོ་ཆེན་མ་བརྒལ་དེ་སྲིད་དུ། །བདེ་གཤེགས་བསྟན་པའི་གྲུ་ཆེན་འཛིན་པར་ཤོག །ཅེས་གསུངས་པའི་ཕྱིར་རོ། །བཞི་པ་གསལ་བྱེད་ཀྱི་རྒྱན་ནི། བརྗོད་བྱའི་གཙོ་བོའམ། ཁྱད་པར་གཞི་དེ། ཁྱད་ཆོས་དེའི་གནས་སྐབས་ཀྱི་ངག་དོན་ཐམས་ཅད་འབྲེལ་ཞིང་སྦྱར་དུ་རུང་བ་སྟེ། དེ་ཡང་ཁྱད་པར་དང་པོར་ཡོད་ན་ཐོག་མའི་གསལ་བྱེད། ལང་ཚོ་དཔལ་ཡོན་རྒྱས་པའི་ལྗོན་པ་ལ་ཞེས་སོགས་གསུངས། བར་དུ་ཡོད་ན་བར་གྱི་གསལ་བྱེད། ཐ་མར་ཡོད་ན་ཐ་མའི་གསལ་བྱེད་དུ་གྱུར་པ་སྟེ། དཔེར་ན། ཆོས་བཟང་འདུན་སར་ལྷ་ཡི་བུ། །ཆུ་འཛིན་གཞོན་ནུ་ནམ་མཁའ་དང་། །ས་ལ་གླང་ཆེན་རྣམ་ཐར་འདིའང་། །མཁས་པ་དག་གི་ཁྲོད་ན་རྒྱུ། །ཞེས་པ་ལྟ་བུ་ལ་ངོས་འཛིན་པ་ཡིན་་་་་་མི་ཉག་གྲགས་རྡོར་གྱིས་དགེ་བའི་སྟོན་མཆོག་རི་དབང་ཁྱོད་ཞབས་བརྟན་ཞེས་སོགས་གསུངས། ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། གསལ་བྱེད་ཀྱི་རྒྱན་གྱི་སྒོ་ནས་བསྟོད་པའི་སྐབས་སུ། མཁས་པའི་ཡི་གེ་སྦྱོར་བ་དང་། །འཕོངས་དང་སྒྱུ་རྩལ་དྲུག་ཅུ་དང་། །རིག་པའི་གནས་ཆེན་བཅོ་བརྒྱད་པོ། །གྲགས་པ་མིན་པ་དག་ལ་ཡང་། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། གསལ་བྱེད་ཀྱི་རྒྱན་གྱི་སྒོ་ནས་བསྟོད་པའི་སྐབས་སུ། ཚིག་གཅིག་ཉིད་ཀྱིས་ངག་རྣམས་ཀུན། །གསལ་བ་གསལ་བྱེད་རྒྱན་དུ་བཤད། །ཅེས་པའི་རྒྱན་ངོས་བཟུང་ནས། བསྟོད་པ་དངོས་ལ། རྒྱས་པར་མཛད་དོ་ངག་དབང་དབྱངས་ཅན་མ། །ཁྱོད་ཀྱི་བློ་གསལ་བློ་ཡི་པདྨོའོ། །དེ་ཡི་ངོ་མཚར་ལེགས་བཤད་དགའ་སྟོན་ཏེ། །དེས་ཀྱང་ཕན་དང་བདེ་བའི་ལམ་བཟང་ངོ་། །ཞེས་གསུངས་པའི་ཕྱིར་རོ། །ལྔ་པ་བསྐོར་བའི་རྒྱན་ནི། ཚིག་བཅད་རྐང་པ་བཞིའི་ཐོག་མཐའ་བར་གསུམ་གང་རུང་དུ་དོན་འདྲ་བའམ། ཚིག་འདྲ་བས་བསྐོར་བ་ནི། བསྐོར་བ་ཅན་གྱི་རྒྱན་ཏེ། དཔེར་ན། ཚུལ་ཁྲིམས་རྒྱན་གྱིས་མཛེས་པ་ལུས་ཀྱི་དཔལ། །ཟབ་ཡང་ཆོས་སྒྲ་སྒྲོག་པ་ངག་གི་དཔལ། །རྟོགས་པ་དགེ་བས་བརྒྱན་པ་ཐུགས་ཀྱི་དཔལ། །གསུམ་ལྡན་མཁས་པའི་དབང་པོ་འདྲེན་པའི་དཔལ། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། བསྐོར་བའི་རྒྱན་གྱི་སྒོ་ནས་བསྟོད་པའི་སྐབས་སུ། རིགས་གཟུགས་ལང་ཚོའི་རྒྱན་ཕྲེང་དང་། །ཁྲེལ་ཡོད་ངང་ཡུལ་བཟང་པོ་དང་། །མཛེས་མའི་སྤྱོད་ཚུལ་ལྷུར་ལེན་དང་། །རབ་ལྡན་བཙུན་མོའི་་་་་་རྡོ་རྗེ་འཆང་ལ་རབ་མཉེན་ལག་པའི་སོར་མོ་སྙིང་ཀར་བཟུང་། །རབ་སྙན་ངག་གི་སྒྲ་དབྱངས་ཆེར་སྒྲོག་ཅིང་། །རབ་དྭངས་སེམས་ཀྱི་ཡོན་ཏན་རྗེས་དྲན་ཏེ། །རབ་ཏུ་བསྟོད་ལ་མཁྱེན་བརྩེའི་ཐུགས་ཀྱིས་དགོངས།འཁོར་གྱིས་རོལ། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། བསྐོར་བའི་རྒྱན་གྱི་སྒོ་ནས་བསྟོད་པའི་སྐབས་སུ། ཚིག་གམ་དོན་ནམ་དེ་གཉིས་ཀ །ལན་མང་བསྐོར་བ་བསྐོར་བ་ཅན། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། ཞབས་སྟེགས་ཆུ་སྐྱེས་དཀར་པོ་རྣམ་པར་རྒྱས། །དོ་ཤལ་པདྨོའི་ཕྲེང་བ་རྩེ་དགའ་རྒོད། །མགུལ་རྒྱན་མ་ལ་གསར་པ་འཛུམ་ཞིང་བྱེ། །ཟུར་ཕུད་མེ་ཏོག་ཆུན་པོ་འདབ་གྱེས་གྱུར། །ཅེས་གསུངས་པའི་ཕྱིར་རོ། །དྲུག་པ་འགོག་པའི་རྒྱན་ནི། མེད། མིན། མ་འགྲོ། ཅི་དེ་ཡོད། ག་ལ་ཞིག ཅེས་སོགས་དགག་ཚིག་དང་སྦྱར་བའི་རྒྱན་ཏེ། དཔེར་ན། ཞལ་རས་ཉིད་ཀྱིས་བདག་ཡིད་འཕྲོག་ན་ཟུར་མིག་མདའ་དེས་ཅི་ཞིག་བྱ། །སྐུ་ལ་དྲི་མའི་བག་ཀྱང་མེད་ན་ཙནྡ་ཆུ་ཡིས་བཀྲུས་ནས་ཅི། །ལང་ཚོའི་དུས་སུ་གྲོགས་སུ་མེད་ན་རྒས་ནས་ཁྱོད་ཀྱི་དོན་མ་མཆིས། །དུས་འདིར་རྩེ་དགའི་དགའ་སྟོན་མེད་ན་ཕ་རོལ་དག་ཏུ་མཐོང་མི་འགྱུར། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། །པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། འགོག་པའི་རྒྱན་གྱི་སྒོ་ནས་བསྟོད་པའི་སྐབས་སུ། མཆོད་སྦྱིན་བརྒྱ་པའི་ཡ་མཚན་ལ། །ནམ་ཡང་ཡིད་བརྟན་མི་རུང་ན། །འཁོར་ལོ་བསྒྱུར་བའི་དཔལ་གྱིས་ནི། །ཅི་ཞེས་ཁྱིམ་ནས་དེ་བྱུང་ངོ་། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། འགོག་པའི་རྒྱན་གྱི་སྒོ་ནས་བསྟོད་པའི་སྐབས་སུ། ཆོས་དེ་འགོག་པ་ལྟར་བྱེད་པ། །དེ་ནི་འགོག་པའི་རྒྱན་ཞེས་བྱ། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། ཡིད་འོང་ལང་ཚོ་གསར་པའི་སྐྱེ་མཆེད་ཀྱིས། །ཕྱོགས་ཀྱི་དུལ་བ་འཕྲོག་པའི་དཔལ་མངའ་ན། །མཛེས་སྡུག་སྒྲིབ་བྱེད་ན་བཟའི་ལྷབ་ལྷུབ་དང་། །གཡོ་ལྡན་ནོར་བུའི་རྒྱན་མང་ཅི་སླད་བསྟེན། །ཞེས་གསུངས་པའི་ཕྱིར་དང་། ཡང་མཁས་པའི་དབང་པོ་དེ་ཉིད་ཀྱི་དཔལ་ལྡན་ས་སྐྱའི་འཇམ་པའི་དབྱངས་ལ་བསྔགས་པ་ལས། ཉིན་བྱེད་གཟུགས་བརྙན་ས་ལ་འཕོས་སམ་ཅི། །ནོར་འཛིན་དབང་པོ་གྱེན་དུ་ཕྱུར་རམ་ཞེས། །ཡིད་གཉིས་དཔྱང་ཐག་འཛིན་ཚེ་ཁྱོད་སྐུ་ཡིས། །དགེ་མཚན་འདྲེན་བྱེད་དགའ་བའི་བདུད་རྩིར་ཐོབ། །ཅེས་གསུངས་ཤིང་། ཉིད་སྐུ་མཐོང་བའི་མོད་ལ་དད་པ་ཡིས། །ཕྱོགས་ཀུན་སྤུ་ལོང་གོས་ཀྱིས་སྒྲིབ་བྱེད་ན། །རྨ་བྱ་གཞོན་ནུའི་མདངས་འཕྲོགས་སྟོད་གཡོགས་ཀྱིས། །མཛེས་སྐུ་སྒྲིབ་པའི་ངལ་བ་ཅི་སླད་བསྟེན། །ཞེས་གསུངས་པའི་ཕྱིར་རོ། །བདུན་པ་དོན་གཞན་བཀོད་པའི་རྒྱན་ནི། བསྒྲུབ་བྱའི་དངོས་པོ་གང་ཞིག་སྔོན་ལ་བརྗོད་ནས། དེ་ནས་དེའི་སྒྲུབ་བྱེད་སྤྱི་ཁྱབ་ནུས་པ་ཅན་ཞིག་བཀོད་པ་སྟེ། དཔེར་ན། སྟོབས་ལྡན་ལང་ཀའི་བདག་པོ་དེའང་། །ལས་ཀྱི་དབང་གིས་ཕ་རོལ་སོང་། །སྐྱེས་པ་འདི་ཀུན་འཆི་བ་ཡིན། །ངེས་པ་ལ་ནི་སུ་འགོམ་ནུས། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། དོན་གཞན་བཀོད་པའི་རྒྱན་གྱི་སྒོ་ནས་བསྟོད་པའི་སྐབས་སུ། བརྩོན་འགྲུས་ཁྲི་ཡིས་མ་བཏེགས་པའི། །མཐོན་པོའི་གོ་འཕང་ཡོད་མིན་ཕྱིར། །སྙིང་སྟོབས་ཆེ་ལྡན་དེ་ཡིས་ཀྱང་། །མཚོ་འགྲམ་དཀའ་བ་དེ་སྤྱད་དོ། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། དོན་གཞན་བཀོད་པའི་རྒྱན་གྱི་སྒོ་ནས་བསྟོད་པའི་སྐབས་སུ་འདོད་པའི་དངོས་པོ་རབ་བཀོད་ནས། །དེ་ཡིས་སྒྲུབ་བྱེད་གཞན་བཀོད་པ། །དོན་གཞན་བཀོད་པའི་རྒྱན་ཞེས་བྱ། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། དབྱངས་ཅན་ཞལ་བཟང་དགྱེས་པའི་འཛུམ་མདངས་ཀྱིས། །སྐྱེ་དགུའི་ཀུན་དགའ་གསར་དུ་རྒྱས་མཛད་ནས། །ལེགས་ལྡན་དཔྱིད་ཀྱི་དཔལ་མོའི་མཛེས་སྡུག་དང་། །མངོན་པར་མཚུངས་པས་རིག་པ་མིན་ནམ་ཅི། །ཞེས་གསུངས་པའི་ཕྱིར་རོ། །བརྒྱད་པ་ལྡོག་པ་ཅན་ནམ། འབྱེད་པ་ཅན་གྱི་རྒྱན་ནི། སྔོན་ལ་ཆོས་གཉིས་མཚུངས་པར་བསྟན་ནས། དེ་ནས་མི་མཚུངས་པའི་ཁྱད་པར་ཡོད་པར་སྟོན་པ་སྟེ། དཔེར་ན། ཁྱོད་ཀྱི་ཞལ་དང་ཀུནྡའི་གཉེན། །དཀར་གསལ་མཛེས་པར་མཚུངས་མོད་ཀྱི། །ཟླ་བ་རི་བོང་གཟུགས་ཀྱིས་མཚན། །ཁྱེད་ཞལ་པདྨའི་སྤྱན་གྱིས་སོ། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། ལྡོག་པ་ཅན་གྱི་རྒྱན་གྱི་སྒོ་ནས་བསྟོད་པའི་སྐབས་སུ། མགོན་དེ་བྱང་ཆུབ་སྙིང་པོར་བཞུད། །དུས་མཚུངས་ཉི་མའང་ཤར་དུ་རྒྱུ། །ཉིན་ཕྱེད་རླུང་འགྲོས་ནུབ་ཏུ་ཟློས། །མགོན་དེའི་གཤེགས་རྩོམ་སུ་ཡིས་ལྡོག །ཅེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། ལྡོག་པ་ཅན་གྱི་རྒྱན་གྱི་སྒོ་ནས་བསྟོད་པའི་སྐབས་སུ། མཚུངས་པའི་དངོས་པོ་གཉིས་བཤད་ནས། །དེ་ཡི་ཁྱད་པར་ཤན་འབྱེད་པར། །དེ་ནི་ལྡོག་པ་ཅན་ཞེས་བྱ། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། ཀུན་གྱི་ཡིད་འཛིན་ཕྱོགས་ཀྱི་མུན་སེལ་བའི། །འོད་དཀར་ཕྲེང་མཛེས་སྟེར་བས་དབྱངས་ཅན་དང་། །དྲི་མེད་སྟོན་ཟླ་མཚུངས་མོད་ཁྱོད་ཀྱི་སྐུ། །ཡིད་འོང་མཚན་དཔེའི་རྒྱན་གྱིས་ལྷམ་མེའོ། །ཞེས་གསུངས་པའི་ཕྱིར་རོ། །དགུ་པ་སྲིད་པ་ཅན་གྱི་རྒྱན་ནི། དངོས་པོ་འགའ་ཞིག་འཇིག་རྟེན་ན་གྲགས་པའི་རྒྱུ་འགའ་ལྡོག་ནས། རྒྱུ་མེད་པར་ཡང་འབྲས་བུ་སྲིད་པ་སྟོན་པ་སྟེ། དཔེར་ན། འདམ་རྫབ་མེད་པར་འདམ་སྐྱེས་བྱུང་། །འཁྲོལ་བྱེད་མེད་པར་སིལ་སྙན་གྲགས། །མ་བརྒྱན་པར་ཡང་རབ་མཛེས་མ། །བཀུག་པ་མེད་པར་འདིར་བྱུང་ངོ་། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། སྲིད་པ་ཅན་གྱི་རྒྱན་གྱི་སྒོ་ནས་བསྟོད་པའི་སྐབས་སུ། བསྲ་བའི་གོ་ཆ་མ་དགོས་ཤིང་། །རྣོ་བའི་མཚོན་ཆ་མ་ཐོགས་པར། །དཔུང་ཚོགས་ཡན་ལག་མ་བཤམ་པར། །བདུད་སྡེའི་དཔུང་ལས་ཁྱོད་རྒྱལ་ལོ། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། སྲིན་པ་ཅན་གྱི་རྒྱན་གྱི་སྒོ་ནས་བསྟོད་པའི་སྐབས་སུ། རབ་ཏུ་གྲགས་པའི་རྒྱུ་ལྡོག་ནས། །འབྲས་བུའི་ངོ་བོ་སྟོན་པའམ། །རྒྱུ་གཞན་ཤུགས་ལ་རབ་སྟོན་པ། །དེ་ནི་སྲིད་པ་ཅན་ཞེས་བྱ། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། མ་ཕྱིས་མདངས་གསལ་ཞལ་རས་དྲི་མ་མེད། །མ་བཏེགས་གཙུག་ཏོར་ཚངས་པའི་གཡུལ་སར་མཐོ། །མ་བྲིས་མཚན་དཔེའི་རི་མོ་རྣམ་པར་བཀྲ། །མ་བཀུག་ན་ཡང་འགྲོ་ཀུན་ཁྱོད་ལ་འདུན། །ཞེས་གསུངས་པའི་ཕྱིར་དང་། ཡང་མཁས་པའི་དབང་པོ་དེ་ཉིད་ཀྱིས་དཔལ་ལྡན་ས་སྐྱའི་འཇམ་པའི་དབྱངས་ལ་བསྔགས་པ་ལས། རི་དབང་ཆུ་གཏེར་དབུས་སུ་མ་བསྲུབས་ཤིང་། །གདེངས་ཅན་དབང་པོ་ངལ་བ་མ་བྱས་ཀྱང་། །རྒྱན་གཞན་རྒྱུ་སྐར་ཕྲེང་བ་ཟིལ་གནོན་པའི། །སྙན་ཆའི་ཉི་ཟླ་ཟུང་འདི་སུ་ཡིས་སྤྲུལ། །ཞེས་གསུངས་ཤིང་། ཡང་དེ་ཉིད་ལས། མ་ཕྱིས་དྲི་མེད་ཆོས་དབྱངས་འོད་གསལ་ངང་། །མ་བགྲུངས་དྭངས་པའི་ཡིད་མཚོ་དབྱེར་མེད་པའི། །མ་བཅོས་ལྷུན་གྲུབ་འཇམ་དབྱངས་ལེགས་ཤེས་ན། །མ་བསླབ་ཤེས་བྱ་ཀུན་ལ་འཇིགས་མེད་ཐོབ། །ཅེས་གསུངས་པའི་ཕྱིར་རོ། །བཅུ་པ་བསྡུས་པ་བརྗོད་པའི་རྒྱན་ནི། ཞེ་འདོད་ཀྱི་བརྗོད་བྱ་གཞན་ཞིག་བསམ་ནས། ངག་ཏུ་དངོས་པོ་གཞན་ཞིག་བརྗོད་པ་སྟེ། དཔེར་ན་ལེགས་པར་ཕུལ་དུ་བྱུང་བ་འགའ་ཞིག་བརྩམས་པའི་ཚེ་སྨྲས་པ། གང་ཞིག་ཟླ་བའི་འོད་ཉམས་ཤིང་། །འབྱུང་པོའི་བྱ་སོགས་མི་འདོད་ཀྱང་། །མུན་སེལ་པད་ཚལ་རྒྱས་ཆེད་དུ། །འོད་སྟོང་ལྡན་འདི་ཤར་བར་འགྱུར། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱིས་ཐུབ་པའི་དབང་པོ་ལ་བསྟོད་པ་ལས། བསྡུས་པ་བརྗོད་པའི་རྒྱན་གྱི་སྒོ་ནས་བསྟོད་པའི་སྐབས་སུ། ཕྲག་དོག་ཟླ་བའི་གདོང་ཉམས་ཤིང་། །མུན་པའི་བུ་མོ་སྐྱེངས་བྱེད་པའི། །ཉི་མའི་དཀྱིལ་འཁོར་ཡོངས་རྫོགས་པ། །བྱང་ཆུབ་གྱུར་པ་འདི་ཡ་མཚན། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། བསྡུས་པ་བརྗོད་པའི་རྒྱན་གྱི་སྒོ་ནས་བསྟོད་པའི་སྐབས་སུ། དངོས་པོ་འགའ་ཞིག་ཉེར་བཀོད་དེ། །དེ་དང་མཚུངས་པའི་དངོས་པོ་གཞན། །བསྡུས་པའི་ཚུལ་གྱིས་རབ་བརྗོད་པ། །དེ་ནི་བསྡུས་པ་ཅན་ཞེས་བརྗོད། །ཅེས་པའི་རྒྱན་ངོས་བཟུང་ནས། བསྟོད་པ་དངོས་ལ། རྙོག་བྲལ་ཡར་ངོའི་ཆ་ཤས་མ་ཉམས་ཤིང་། །མི་བསྲུན་སྒྲ་གཅན་དཔུང་ལས་རྣམ་པར་རྒྱལ། །སྲིད་གསུམ་མུན་པ་སེལ་བའི་འོད་དཀར་ཅན། །ལང་ཚོ་ཅན་ཁྱོད་བདག་གི་སྐལ་བས་རྙེད། །ཅེས་གསུངས་པའི་ཕྱིར་རོ། །བཅུ་གཅིག་པ་ཕུལ་བྱུང་གི་རྒྱན་ནི། བརྗོད་བྱའི་དངོས་པོ་དེ་མཆོག་ཏུ་གྱུར་པ་སོགས་ཀྱིས། འཇིག་རྟེན་གྱི་མཚམས་ལས་བརྒལ་ཏེ། བློ་ཡུལ་དུ་མི་ཤོང་བ་ཞིག་ཟུར་གྱིས་བརྗོད་པ་སྟེ། དཔེར་ན། ཁྱེད་སྐུ་མཛེས་པ་དཔེ་ལས་འདས། །གསུང་ནི་ཚངས་པའི་དབྱངས་ལས་ལྷག །ཐུགས་ཀྱིས་ཤེས་བྱ་ཀུན་ལ་འཁྱུད། །དཔག་ཡས་ཡོན་ཏན་འབྱུང་གནས་སོ། །ཞེས་པ་འདི་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། ཕུལ་བྱུང་གི་རྒྱན་གྱི་སྒོ་ནས་བསྟོད་པའི་སྐབས་སུ། འཇིག་རྟེན་ཡོངས་ཀྱི་ལེགས་བཤད་ཀུན། །ཁྱོད་ཉིད་གཅིག་པུའི་མགྲིན་པར་བསྡུས། །ཐུབ་མཆོག་འདི་ལ་ཐུགས་འགྱོད་པས། །བརྩེ་ཆེན་ཁྱོད་ཀྱིས་ཆོས་འཁོར་བསྐོར། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། ཕུལ་བྱུང་གི་རྒྱན་གྱི་སྒོ་ནས་བསྟོད་པའི་སྐབས་སུ། ཁྱད་པར་གྱི་ནི་བརྗོད་འདོད་གང་། །འཇིག་རྟེན་མཚམས་ལས་བརྒལ་བ་ལྟར། །བརྗོད་པ་ཕུལ་བྱུང་རྒྱན་གྱི་མཆོག །ཅེས་པའི་རྒྱན་ངོས་བཟུང་ནས། བསྟོད་པ་དངོས་ལ། གཞན་བློ་འཁོར་ཡུག་ར་བ་ལས་བརྒལ་ཡང་། །དབྱིབས་ལེགས་བྲང་གི་ངོས་ལས་མི་འདའ་བའི། །མངོན་མཐོ་རབ་རྒྱས་ནུ་མའི་མྱོས་བུམ་ཟུང་། །སྟོང་གསུམ་ཡུངས་འབྲུར་ཚུད་པའི་དཔེར་ཟླར་འོས། །ཞེས་གསུངས་པའི་ཕྱིར་དང་། ཡང་མཁས་པའི་དབང་པོ་དེ་ཉིད་ཀྱིས་དཔལ་ལྡན་ས་སྐྱའི་འཇམ་དབྱངས་ལ་བསྔགས་པ་ལས། གངས་ཅན་རི་བོའི་སྤོ་ལས་ཆེས་ལྷག་པའི། །སྟོབས་ལྡན་གདོང་ལྔས་བཏེགས་པའི་རིན་ཆེན་ཁྲི། །དབྱིབས་ལེགས་བལྟ་ན་སྡུག་པའི་སྣང་བརྙན་ནི། །ཡིད་འོང་ལྷུན་པོའི་དཔལ་ལ་འགྲན་པ་སྙམ། །ཞེས་གསུངས་པའི་ཕྱིར་རོ། །བཅུ་གཉིས་པ་རབ་རྟོག་གམ། རབ་རྟགས་ཀྱི་རྒྱན་ནི། བརྗོད་བྱ་ཇི་ལྟར་གནས་པའི་ཚུལ་ལས། གཞན་དུ་རྟོག་པས་སྒྲོ་བཏགས་ནས་བརྗོད་པ་སྟེ། དཔེར་ན། གང་སྐུ་མཛེས་པའི་དོ་ཟླ་བཙལ་བའི་ཕྱིར། །རྟ་ལྗང་ཅན་དང་བདུད་རྩི་འོད་དཀར་གྱིས། །གླིང་བཞི་ཀུན་ཏུ་ཉུལ་ཡང་མ་རྙེད་པས། །སྐྱེངས་ཏེ་ལྷན་ཅིག་མཁའ་ལ་འཁོད་པ་སྙམ། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། རབ་རྟགས་ཀྱི་རྒྱན་གྱི་སྒོ་ནས་བསྟོད་པའི་སྐབས་སུ། ཉིད་དང་མཚུངས་པར་གཞན་ཡོད་དམ། །འོན་ཏེ་མེད་ཅེས་དོགས་འཚལ་ནས། །ཉི་ཟླའི་སྒྲོན་མེ་དང་འགྲོགས་ཏེ། །གླིང་གཞན་གཤེགས་པ་མ་ལགས་སམ། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། རབ་རྟགས་ཀྱི་རྒྱན་གྱི་སྒོ་ནས་བསྟོད་པའི་སྐབས་སུ། སེམས་ལྡན་དག་གམ་ཅིག་ཤོས་ཀྱི། །རྣམ་པ་གཞན་དུ་གནས་པ་དེ། །གཞན་དུ་རྟོག་པ་རབ་རྟོག་དཔེ། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། དཀྱུས་རིང་ནགས་ཀྱི་ཨུཏྤལ་གཞོན་ནུ་ཡི། །ཁེངས་པ་འཕྲོག་བྱེད་སྤྱན་གྱི་བུང་བ་ཟུང་། །རྒྱུད་མཐོ་ཤངས་ཀྱིས་བདག་ཅག་འཕྲལ་ལོ་ཞེས། །སྐྱོ་བས་སྙན་ཁུང་ནགས་འདབས་བསྙེགས་པ་བཞིན། །ཞེས་གསུངས་པའི་ཕྱིར་དང་། ཡང་མཁས་པའི་དབང་པོ་དེ་ཉིད་ཀྱི་དཔལ་ལྡན་ས་སྐྱའི་འཇམ་པའི་དབྱངས་ལ་བསྔགས་པ་ལས། མཁྱེན་རབ་འོད་ཀྱི་ཟུར་ཕུད་གཡོ་ལྡན་ཁྱོད། །རིག་བྱེད་འཕྲུལ་གྱི་ཤིང་རྟ་ལ་ཆིབས་ནས། །མཛེས་སྐུ་ཉི་མ་མངོན་སུམ་འདིར་ཤར་ན། །ས་འཛིན་ལྔ་པར་རྒྱལ་ཚབ་གཞན་ཡོད་ངེས། །ཞེས་གསུངས་ཤིང་། ཡང་དེ་ཉིད་ལས། ཨེ་ན་ཡ་ཡི་བྱིན་པའི་དཔལ་ཐོབ་པས། །ཞབས་སེན་མེ་ཏོག་བཀོད་པའི་ལྷུར་བྱེད་པའི། །ཞབས་མཐིལ་གྱེན་དུ་བཀན་པའི་སྐྱིལ་ཀྲུང་ནི། །དགེ་མཚན་པདྨའི་རི་མོ་ངོམ་པ་འདྲ། །ཞེས་དང་། ཡང་དེ་ཉིད་ལས། རྣམ་བཀྲ་དབང་པོའི་གཞུ་ལ་ཅོ་འདྲི་བའི། །རེག་འཇམ་ཁ་དོག་ལྔ་པའི་ན་བཟའ་ནི། །གང་སྐུ་རེག་པའི་བདེ་ལ་མངོན་ཆགས་པས། །ཡིད་འོང་སྐུ་ལ་ཕྱེད་དུ་འཁྲིལ་བ་བཞིན། །ཞེས་དང་། ཡང་དེ་ཉིད་ལས། བིམྤ་གཞོན་ནུའི་མདངས་འཕྲོག་མཆུ་སྒྲོས་ཀྱི། །མཛེས་སྡུག་མཐོང་བས་ཁེངས་པ་རིང་བཏང་བའི། །བནྡྷུ་མེ་ཏོག་ནགས་ཀྱི་མཐར་བྲོས་ནས། །རང་གི་ལང་ཚོར་དམོད་པའི་ངལ་བ་འཛིན། །ཞེས་དང་། ཡང་དེ་ཉིད་ལས། གཙུག་རྒྱན་ནོར་བུའི་མདངས་འོད་དང་འགྲོགས་པའི། །གང་སྐུ་མཛེས་བྱེད་རལ་པའི་ཐོར་ཚུགས་ནི། །ཉིན་བྱེད་ཟེར་གྱིས་བཞུ་བའི་གནམ་སྔོན་རྒྱུན། །ལི་ཁྲིའི་ས་འཛིན་རྩེ་ལ་ཆགས་པ་བཞིན། །ཞེས་གསུངས་པའི་ཕྱིར་རོ། །བཅུ་གསུམ་པ་རྒྱུའི་རྒྱན་ནི། སྐྱེ་མཆེད་ཀྱི་རྒྱུའམ། ཤེས་བྱེད་རྒྱུ་ལས་འབྲས་བུའམ། བསྒྲུབ་བྱ་གྲུབ་པར་སྟོན་པ་སྟེ། དཔེར་ན། མ་ལ་ཡ་ཡི་དྲི་བཞོན་གྱིས། །ཀུན་གྱི་དགའ་བ་སྐྱེད་པར་བྱེད། །གློག་ཕྲེང་གསར་བས་མཛེས་པ་ཡི། །ཆུ་འཛིན་ལས་ནི་ལོ་འདབ་འཕེལ། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། རྒྱུའི་རྒྱན་གྱི་སྒོ་ནས་བསྟོད་པའི་སྐབས་སུ། ཁྱོད་ཀྱིས་འཕོངས་པ་གཞན་སྐྱོབ་ཕྱིར། །ཉིད་རང་བདེ་བར་གཤེགས་པ་མཐོང་། །སྔོན་ཚེ་བསམ་སྦྱོར་ཕུན་ཚོགས་ལས། །ད་ལྟ་འབྲས་བུ་སྐུ་གསུམ་འཁྲུངས། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། རྒྱུའི་རྒྱན་གྱི་སྒོ་ནས་བསྟོད་པའི་སྐབས་སུ། ཆོས་གང་དེ་ཡི་རྒྱུ་ཉིད་དུ། །སྟོན་པ་དེ་ནི་རྒྱུ་ཡི་རྒྱན། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། གང་གསུང་མ་ལ་ཡ་རླུང་དང་འགྲོགས་པའི། །རིག་གནས་ཧ་རི་ཙནྡན་ལྗོན་པའི་དྲི། །ལེགས་བཤད་ངད་འཇམ་ལྡང་བའི་བསིལ་གཡབ་འདི། །བློ་གསལ་སྙིང་ལ་དགའ་བ་བསྐྱེད་པའི་རྒྱུ། །ཞེས་གསུངས་པའི་ཕྱིར་རོ། །བཅུ་བཞི་པ་ཕྲ་མོའི་རྒྱན་ནི། བློ་སྔོན་དུ་བཏང་བའམ། མ་བཏང་བ་ཡང་རུང་སྟེ། ལུས་སོགས་ཀྱི་བརྡའམ། རྣམ་འགྱུར་གྱིས་དོན་གཞན་གོ་བར་སྟོན་པའི་ངག་ཞིག་སྟེ། དཔེར་ན། ངག་གི་ལྷ་མོ་དབྱངས་ཅན་མས། །ཆོས་ཀྱི་བདུད་རྩི་སྟེར་བའི་བརྡར། །མཁྲང་ཞིང་རྒྱས་པའི་ནུ་འབུར་ལས། །འོ་མ་ཟག་པའི་ཚུལ་དག་བསྟན། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། ཕྲ་མོའི་རྒྱན་གྱི་སྒོ་ནས་བསྟོད་པའི་སྐབས་སུ། ཁྱིམ་གྱི་འབྱོར་པ་ཀུན་སྤངས་ནས། །ཁྱེད་ཀྱི་རྗེས་སུ་ཞུགས་དེ་དག །ནམ་ཡང་འཕོངས་པ་མེད་མཚོན་ཕྱིར། །གྲོང་དུ་བསོད་སྙོམས་དག་ལ་གཤེགས། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། ཕྲ་མོའི་རྒྱན་གྱི་སྒོ་ནས་བསྟོད་པའི་སྐབས་སུ། བསམ་པའི་དོན་དེ་མ་སྨྲས་པར། །ལུས་ཀྱི་བརྡ་ཙམ་སྟོན་པ་སོགས། །ཟུར་དང་རྣམ་པས་དོན་རྟོགས་པ། །ཕྲ་ཕྱིར་ཕྲ་མོ་ཞེས་བྱར་བཤད། །ཅེས་པའི་རྒྱན་ངོས་བཟུང་ནས། བསྟོད་པ་དངོས་ལ། ཁྱོད་ཞལ་འཛུམ་གྱི་པད་དཀར་མདངས་ཀྱིས་བསུ། །སྤྱན་ཟུར་བུང་བ་འཕུར་བའི་ཕོ་ཉས་སྐྱེལ། །མཛེས་སྡུག་ལང་ཚོ་ངོམ་པའི་རྩེ་དགའ་ཡིས། །བདག་ཅག་ཐུགས་རྗེའི་ལྕགས་ཀྱུས་ངེས་འཛིན་བྱེད། །ཅེས་གསུངས་པའི་ཕྱིར་རོ། །བཅོ་ལྔ་པ་ཆའི་རྒྱན་ནི། དངོས་པོའི་རང་བཞིན་གསལ་པོ་དེ་ཟོལ་གྱིས་སྦེད་ཅིང་སྒྲིབ་པར་བྱེད་པའི་ངག་སྟེ། དཔེར་ན། འགའ་ཞིག་མཁས་པའི་མདུན་སར་རྩོད་པའི་ཚེ། །འཁྱར་བས་ལག་པ་འདར་བར་གྱུར་པ་ན། །མཛེས་པའི་རྣམ་འགྱུར་དག་ཏུ་བསྒྱུར་བའི་ཕྱིར། །མཁའ་ལྡིང་དབང་པོའི་འདབ་ལྟར་སྐྱོད་པར་བྱེད། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། ཆའི་རྒྱན་གྱི་སྒོ་ནས་བསྟོད་པའི་སྐབས་སུ། ངང་དུ་བདུད་རྩིའི་ཟིམ་ཆར་གང་། །རྒྱུན་ཆད་མེད་པར་འབབ་པ་འདི། །བདུད་རྩིའི་ཁུར་ལྡན་སྒྲ་བརྒྱ་པ། །ཀུན་ལ་སྙོམས་པའི་དབང་གིས་སོ། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། ཆའི་རྒྱན་གྱི་སྒོ་ནས་བསྟོད་པའི་སྐབས་སུ། དངོས་པོ་རང་བཞིན་ངེས་གསལ་བ། །ཟོལ་གྱིས་སྒྲིབ་པ་ཆ་ཡིན་ཏེ། །ཁ་ཅིག་སྟོད་སྨད་ཆ་ཡང་འདོད། །ཅེས་པའི་རྒྱན་ངོས་བཟུང་ནས། བསྟོད་པ་དངོས་ལ། ཁྱོད་སྐུ་མཛེས་པས་སྐབས་གསུམ་བུ་མོ་སྨད། །ཐུགས་རྗེའི་ཞགས་པས་འགྲོ་འདི་རྒྱུད་མར་བཅིངས། །ཡེ་ཤེས་མེ་ལྕེས་སྲིད་པའི་བུད་ཤིང་ཀུན། །བསྲེག་མཛད་ཐུབ་ཆོད་འདི་འདྲ་ཅི་སླད་མཛད། །ཅེས་གསུངས་པའི་ཕྱིར་རོ། །བཅུ་དྲུག་པ་རིམ་པ་ཅན་གྱི་རྒྱན་ནི། ཚིག་སྔ་མ་དང་ཕྱི་མ་རྣམས་ཀྱི་བརྗོད་བྱ་རིམ་པ་བཞིན་དུ་སྦྱར་ནས་གོ་བར་བྱེད་པའི་ངག་སྟེ། དཔེར་ན། དཀར་དམར་འཁྲང་དང་མཉེན་པ་སྟེ། །སོ་དང་སེན་མོའི་སྐྱོན་ཡོན་བསྟན། །སྐུ་གསུང་ཐུགས་ཀྱི་ཡོན་ཏན་དང་། །མཛེས་སྙན་ཟབ་ཅིང་སྤེལ་མ་ལེགས། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། རིམ་པ་ཅན་གྱི་རྒྱན་གྱི་སྒོ་ནས་བསྟོད་པའི་སྐབས་སུ། ཉིད་ཀྱི་སྐུ་གསུང་ཐུགས་གསུམ་ལས། །མཛེས་སྙན་ཡངས་པའི་ཡོན་ཏན་དང་། །ལ་ལས་མི་མཐོང་མི་ཐོས་དང་། །གཏིང་རྟོགས་དཀའ་བའི་སྐྱོན་ཡང་སྣང་། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། རིམ་པ་ཅན་གྱི་རྒྱན་གྱི་སྒོ་ནས་བསྟོད་པའི་སྐབས་སུ། ཁྱད་གཞིའི་དངོས་པོ་རྣམས་ཀྱི་ནི། །ཁྱད་ཆོས་རིམ་བཞིན་རྗེས་སྟོན་པ། །རིམ་པ་ཅན་གྱི་རྒྱན་དུ་བཤད། །ཅེས་པའི་རྒྱན་ངོས་བཟུང་ནས། བསྟོད་པ་དངོས་ལ། ཁྱོད་ཞལ་འཛུམ་མདངས་མཆུ་སྒྲོས་ཚེམས་ཀྱི་ཕྲེང་། །སྤྱན་དཀྱུས་མཁུར་ཚོས་མགུལ་གྱི་རི་མོ་ནི། །ཟླ་བ་པད་དཀར་བིམྤ་མུ་ཏིག་ཕྲེང་། །ཨུཏྤལ་སྨུག་རྩི་གསལ་འཁྱིལ་དུང་ལྟར་མཛེས། །ཞེས་གསུངས་པའི་ཕྱིར་རོ། །བཅུ་བདུན་པ་དགའ་བའི་རྒྱན་ནི། ངག་དེ་ཐོས་པ་ན་དགའ་བའི་ཉམས་འཆར་བའམ། དགའ་བ་བསྐྱེད་པར་སྟོན་པ་སྟེ། དཔེར་ན། རིན་ཆེན་རང་བཞིན་ཁང་བཟང་ན། །ལང་ཚོས་མྱོས་པའི་གཞོན་ནུ་དེས། །འདོད་དགུ་སྟེར་བའི་དགའ་མ་དང་། །རྩེ་བའི་རྣམ་འགྱུར་ཅི་ཡང་བྱེད། །ཅེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། དགའ་བའི་རྒྱན་གྱི་སྒོ་ནས་བསྟོད་པའི་སྐབས་སུ། ཡིད་འོང་གསེར་མདོག་ལང་ཚོ་ཅན། །ངང་པའི་དེད་དཔོན་ཁྱོད་ཀྱི་གསུང་། །བློ་གསལ་ངང་མོའི་རྣ་བར་སོན། །རྩོམ་ཞིང་འཆད་པའི་དགའ་བ་འཕེལ། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། དགའ་བའི་རྒྱན་གྱི་སྒོ་ནས་བསྟོད་པའི་སྐབས་སུ། དགའ་བ་མཆོག་ཏུ་དགའ་བར་བརྗོད། །ཅེས་པའི་རྒྱན་ངོས་བཟུང་ནས། བསྟོད་པ་དངོས་ལ། དབྱངས་ཅན་དྲན་པས་དགའ་བས་སྤུ་ལོང་ནི། །རབ་རྒྱས་དཔྱིད་ཀྱི་མཛེས་པས་མི་མཚོན་ཞིང་། །མཚན་ཙམ་ཐོས་པའི་ཡིད་སིམ་དགའ་བ་འདི། །བསམ་གཏན་དང་པོའི་བདེ་ལའང་ཆགས་བྲལ་ཉིད། །ཅེས་གསུངས་པའི་ཕྱིར། ཡང་མཁས་པའི་དབང་པོ་དེ་ཉིད་ཀྱི་དཔལ་ལྡན་ས་སྐྱའི་འཇམ་པའི་དབྱངས་ལ་བསྔགས་པ་ལས། ཁྱོད་སྐུ་མཐོང་བས་དགའ་བའི་དཔལ་ཐོབ་པ། །བློ་བཟང་དང་པོའི་ས་ཡིས་མཚོན་མིན་ཞིང་། །བསམ་གཏན་བདེ་ལའང་གུས་པ་ལྷོད་བྱེད་ན། །སྲིད་ཞིའི་ཕུན་ཚོགས་གཞན་གྱི་དཔེ་ཟླ་མིན། །ཞེས་གསུངས་པའི་ཕྱིར་རོ། །བཅོ་བརྒྱད་པ་ཉམས་ལྡན་གྱི་རྒྱན་ནི། ངག་དེས་སྨྲས་པ་ན་དྲན་པ་པོའི་བློ་ཡུལ་དུ་སྒེག་པའམ། དཔའ་བའམ། རྒོད་བྲོ་བ་ལ་སོགས་པའི་ཉམས་འཆར་བའི་ངག་ཞིག་སྟེ། དཔེར་ན་མི་གཙང་བའི་ཉམས་ལྡན་ནི། སུམ་ཅུ་རྩ་གཉིས་མི་གཙང་བའི། །རྫས་ཀྱིས་གང་བའི་བྱང་ཁོག་འདིའི། །སྒོ་དགུ་དག་ནས་འབབ་པ་འདིས། །ནང་ན་གནས་པ་གསལ་བར་མཚོན། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། ཉམས་ལྡན་གྱི་རྒྱན་གྱི་སྒོ་ནས་བསྟོད་པའི་སྐབས་སུ། བཅོམ་ལྡན་ཁྱོད་ཀྱི་མཚན་དཔེ་ཡི། །ལང་ཚོ་མཛེས་སྒེག་ཉམས་ཀྱིས་ནི། །སྨིན་ལེགས་མ་རྣམས་ཆགས་པ་ཡི། །མེ་ཏོག་རབ་ཏུ་རྒྱས་པར་བྱས། །འོན་ཀྱང་ཐུགས་རྗེ་ཁྲོས་པའི་སྒྲ། །ཆེམས་ཆེམས་འབྲུག་གི་སྒྲ་ཆེན་པོ། །རྔམ་དྲག་གློག་གི་ཞགས་པ་ཅན། །ཡེ་ཤེས་རྡོ་རྗེའི་ཐོག་ཕྲེང་སྤྲོ། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། ཉམས་ལྡན་གྱི་རྒྱན་གྱི་སྒོ་ནས་བསྟོད་པའི་སྐབས་སུ། ཡིད་འོང་ཉམས་ལྡན་དེ་ཡི་རྒྱན། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། ཡིད་འོང་པདྨའི་གདན་ཡང་རྩུབ་བྱེད་པའི། །ཁྱོད་ཞབས་དུ་ཀུ་ལ་ཡི་འདབ་མ་ལྟར། །རེག་འཇམ་འཁོར་ལོའི་སྟེགས་ཀྱིས་རྣམ་མཛེས་པ། །ལྷ་བརྒྱའི་རལ་པ་རྩུབ་མོར་ཇི་ལྟར་འཇོག །ཅེས་གསུངས་པའི་ཕྱིར་རོ། །བཅུ་དགུ་པ་གཟི་བརྗིད་ཅན་གྱི་རྒྱན་ནི། ཚིག་གམ། ཡི་གེ་འམ། ངག་ཐོས་པ་ན་སྨྲ་བ་པོ་དེ་གཟི་བརྗིད་ཅན་ནམ། ང་རྒྱལ་ཅན་དུ་གོ་བར་བྱེད་པའི་ངག་ཞིག་སྟེ། དཔེར་ན། ཁོ་བོ་བྱམས་པའི་གཞུང་ལུགས་ལ། །དེ་ཉིད་གཉིས་པ་ལྟ་བུ་ཡིན། །ལོག་པར་སྨྲ་བའི་སྐྱེས་བུ་རྣམས། །མ་འཇིགས་ཁོ་བོས་རྗེས་སུ་གཟུང་། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། གཟི་བརྗིད་ཅན་གྱི་རྒྱན་གྱི་སྒོ་ནས་བསྟོད་པའི་སྐབས་སུ། འགྲན་ཟླ་མེད་པ་མཐོན་པོའི་ཁྲི། །འཇིགས་མེད་སྙེང་པ་དང་བྲལ་བ། །བདུད་སྡེའི་ཚོགས་བཅོམ་སེང་ཆེན་ཁྱོད། །ཁེངས་ལྡན་ཡོངས་ཀྱི་ཕྱག་གི་གནས། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། གཟི་བརྗིད་ཅན་གྱི་རྒྱན་གྱི་སྒོ་ནས་བསྟོད་པའི་སྐབས་སུ། གཟི་བརྗིད་ང་རྒྱལ་བསྐྱེད་པའི་ཚིག །ཅེས་པའི་རྒྱན་ངོས་བཟུང་ནས། བསྟོད་པ་དངོས་ལ། དབྱངས་ཅན་ཁྱོད་ཀྱི་ཡེ་ཤེས་མཚོན་གཅིག་གིས། །མེ་ཏོག་མདའ་ཅན་དཔུང་ཚོགས་གཞོམ་ནུས་ཀྱང་། །ཉམས་ཆུང་ལུས་མེད་ཟོལ་གྱིས་གནས་མཐོང་ནས། །མཛངས་པའི་ཐུགས་ཀྱིས་ཡིད་སྐྱེས་བདེ་བར་བསྐྱངས། །ཞེས་གསུངས་པའི་ཕྱིར་རོ། །ཉི་ཤུ་པ་རྣམ་གྲངས་བརྗོད་པའི་རྒྱན་ནི། འདོད་པའི་དོན་དེ་དངོས་སུ་མ་བརྗོད་པར། དེ་བསྒྲུབ་པའི་ཕྱིར་དུ་རྣམ་པ་གཞན་ཞིག་གི་དགོས་དོན་དེ་སྒྲུབ་ཐབས་བརྗོད་པ་སྟེ། དཔེར་ན། ཉིན་བྱེད་ནུབ་ཚེ་གཞོན་ནུ་དང་། །དགའ་མ་དག་ལ་འགའ་ཞིག་གིས། །ཁོ་བོ་དཀོན་མཆོག་མཆོད་དུ་འགྲོ། །ཁྱེད་གཉིས་དལ་གྱིས་འདུག་པར་མཛོད། །ཅེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། རྣམ་གྲངས་ཀྱི་རྒྱན་གྱི་སྒོ་ནས་བསྟོད་པའི་སྐབས་སུ། ནམ་ཡང་རང་དོན་མི་གཉེར་བའི། །སྐྱབས་གཅིག་ཐུགས་རྗེའི་མགོན་ཁྱོད་ཀྱིས། །གཞན་དོན་འབའ་ཞིག་བསྒྲུབ་མཛད་པས། །གཉེར་བྱ་མིན་པ་ངང་གིས་འགྲུབ། །ཅེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། རྣམ་གྲངས་ཀྱི་རྒྱན་གྱི་སྒོ་ནས་བསྟོད་པའི་སྐབས་སུ། འདོད་དོན་དངོས་སུ་མ་བརྗོད་པ། །དེ་ཉིད་གྲུབ་ཕྱིར་གཞན་བརྗོད་གང་། །དེ་ནི་རྣམ་གྲངས་བརྗོད་པར་འདོད། །ཅེས་པའི་རྒྱན་ངོས་བཟུང་ནས། བསྟོད་པ་དངོས་ལ། ཡིད་འོང་ས་ཧ་ཀ་རའི་སྙེ་མ་ནི། །ནགས་ཀྱི་ཁུ་བྱུག་དྲེགས་འདིས་ཟ་བ་བརྩོན། །དེ་ནི་བདག་གིས་དལ་བུས་བཟློག་བགྱིས་ན། །འགྲོ་འདིའི་བསམ་པ་ཁྱོད་ཀྱིས་དགོངས་པར་མཛོད། །ཅེས་གསུངས་པའི་ཕྱིར་རོ། །ཉེར་གཅིག་པ་ཀུན་ཏུ་ཕན་པའི་རྒྱན་ནི། བྱ་བ་འགའ་ཞིག་རྩོམ་པ་ན། བསྐལ་པའི་སྟོབས་ཀྱིས་འབད་མ་དགོས་པར། རྐྱེན་གྱི་དབང་གིས་སྒྲུབ་བྱེད་ཚོགས་པར་སྟོན་པ་སྟེ། དཔེར་ན། ཞིང་པ་འགའ་ཞིག་སོས་ཀའི་དུས། །ཞིང་རྣམས་འབད་པས་ཆུ་འདོད་ཚེ། །འབྲུག་སྒྲ་ལྡན་པའི་ཆུ་འཛིན་ལས། །ཆུ་རྒྱུན་མང་པོ་འབབ་པར་འགྱུར། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། ཀུན་ཕན་གྱི་རྒྱན་གྱི་སྒོ་ནས་བསྟོད་པའི་སྐབས་སུ། ཁྱོད་རང་གཅིག་པུས་ཡོངས་ཀྱི་དོན། །འབད་པས་བསྒྲུབ་པར་བཞེད་པའི་ཚེ། །འབད་མི་དགོས་པས་སྤྲུལ་པའི་སྐུ། །ཉིད་དང་མཉམ་པ་བགྲངས་ཡས་བྱོན། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། ཀུན་ཕན་གྱི་རྒྱན་གྱི་སྒོ་ནས་བསྟོད་པའི་སྐབས་སུ། བསྒྲུབ་དཀའི་བྱ་བ་བརྩོམ་པ་ལ། །བསྒྲུབ་བྱེད་ནུས་པ་ཕུན་ཚོགས་གང་། །འབད་མེད་རྙེད་པ་ཀུན་ཕན་ཡིན། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། བདག་ཅག་འགྲོ་འདིའི་མ་རིག་མུན་ཚོགས་རྣམས། །སེལ་བྱེད་སྒྲོལ་མ་མཆོག་ཏུ་སུ་གྱུར་ཅེས། །ཕྱོགས་ཀུན་ནེམ་ནུར་གྱུར་ཚེ་དགེ་མཚན་གྱི། །ཟླ་བཞིན་མ་ཁྱོད་བསོད་ནམས་སྐལ་བས་རྙེད། །ཅེས་གསུངས་པའི་ཕྱིར་རོ། །ཉེར་གཉིས་པ་རྒྱ་ཆེ་བའི་རྒྱན་ནི། བསམ་པའམ། སྦྱོར་བ་རྒྱ་ཆེ་བར་སྟོན་པའི་ངག་སྟེ། དཔེར་ན། འགྲོ་ཀུན་སྲིད་པའི་སྡུག་བསྔལ་ལས། །སྐྱོབ་པར་འདོད་པའི་བསམ་པ་ཅན། །རིན་ཆེན་རི་ཡི་ཐེམ་སྐས་ལས། །གོང་ནས་གོང་དུ་འཛེག་པར་གྱུར། །ཅེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། རྒྱ་ཆེ་བའི་རྒྱན་གྱི་སྒོ་ནས་བསྟོད་པའི་སྐབས་སུ། ཁྱོད་ཀྱི་མཁྱེན་པ་རྒྱ་མཚོ་ལྟར། །ཟབ་ཡངས་དགོངས་པ་ལྷུན་པོ་བཞིན། །རབ་མཐོ་གཞན་ཕན་ནམ་མཁའ་དང་། །མཚུངས་པར་གོང་ནས་གོང་དུ་འཕགས། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། རྒྱ་ཆེ་བའི་རྒྱན་གྱི་སྒོ་ནས་བསྟོད་པའི་སྐབས་སུ། བསམ་པའམ་ནི་འབྱོར་པ་ཡིས། །ཆེན་པོར་མཚོན་བྱེད་རྒྱ་ཆེའི་རྒྱན། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། མཐོ་རིས་དཔལ་འབྱོར་དུ་མས་རབ་རྩེན་པའི། །ལྷ་བརྒྱའི་གཙུག་གིས་ཁྱོད་ཞབས་གུས་ལེན་ཡང་། །རྨོངས་ཆེན་སེམས་ཅན་རེ་རེའི་བྲན་མཛད་པ། །རྨད་བྱུང་ཐུགས་རྗེའི་སྤྱོད་པ་བསམ་ལས་འདས། །ཞེས་གསུངས་པའི་ཕྱིར་རོ། །ཉེར་གསུམ་པ་སྙོན་དོར་གྱི་རྒྱན་ནི་དངོས་པོའི་ངོ་བོ་དེ་ལ་འདི་མ་ཡིན་ཞེས་ཅུང་ཟད་སྙོན་ནས། དེ་ལ་ཆོས་གཞན་ཞིག་ཡིན་པར་སྟོན་པ་སྟེ། དཔེར་ན། གང་སྐུ་མཚན་དཔེས་སྤྲས་པ་འདི་ནི་ཁྱེད་སྐུ་མ་ལགས་འགྲོ་བའི་མིག་གི་དགའ་སྟོན་ལགས། །ཚངས་དབྱངས་ལྟ་བུར་སྙན་པ་འདི་ནི་ཁྱེད་གསུང་མ་ལགས་ཉེས་པ་སེལ་བའི་ཆུ་རྒྱུན་ལགས། །རྒྱ་མཚོ་ལྟ་བུར་ཟབ་པ་འདི་ནི་ཁྱེད་ཐུགས་མ་ལགས་ཆོས་ཀུན་གསལ་བའི་མེ་ལོང་ལགས། །གུས་པའི་ཡིད་ཀྱིས་བསྟོད་པ་འདི་ནི་ལྕམ་བུ་མ་ལགས་ཁྱེད་ཀྱི་རང་བཞིན་བརྗོད་པ་ལགས། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། སྙོན་དོར་གྱི་རྒྱན་གྱི་སྒོ་ནས་བསྟོད་པའི་སྐབས་སུ། མཚན་དཔེའི་ལང་ཚོ་གཡོ་ལྡན་འདི། །ཁྱོད་སྐུ་མ་ལགས་ལྷ་མིན་གྱི། །བུ་མོའི་ཡིད་ཀྱི་ཤིང་རྟ་ནི། །འདྲེན་བྱེད་སྲིད་པའི་ལྕགས་ཀྱུ་ཡིན། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། སྙོན་དོར་གྱི་རྒྱན་གྱི་སྒོ་ནས་བསྟོད་པའི་སྐབས་སུ། བསྙོན་ནས་བརྗོད་བྱའི་ཁྱད་པར་ནི། །འགའ་ཞིག་སྟོན་པ་སྙོན་དོར་རྒྱན། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། རབ་གསལ་ཡངས་པའི་སྤྱན་གྱིས་ཆོས་རྣམས་ཀུན། །གཟིགས་ཞེས་སྨྲ་བ་གཞན་ངོར་གྲགས་ཙམ་སྟེ། །ངོ་མཚར་ཤེས་བྱའི་གཟུགས་བརྙན་མཐའ་དག་དང་། །ཁྱོད་ཐུགས་གཉིས་སུ་མེད་པར་བདག་གིས་འཚལ། །ཞེས་གསུངས་པའི་ཕྱིར་རོ། །ཉེར་བཞི་པ་སྦྱོར་བའི་རྒྱན་ནི། ཚིག་གཅིག་ཉིད་ལ་བརྗོད་བྱའི་དོན་གཉིས་གཉིས་ཡོད་པའི་ངག་སྟེ། དཔེར་ན། གང་ཞིག་ཤར་བ་ཙམ་གྱིས་ཀྱང་། །འདབ་མ་རྣམས་ནི་རབ་ཏུ་རྒྱས། །ལ་ལ་རེགས་པ་གདུང་བ་སེལ། །མྱང་ན་བདེ་བ་བསྐྱེད་པ་ཡོད། །ཅེས་པ་འདི་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། སྦྱོར་བའི་རྒྱན་གྱི་སྒོ་ནས་བསྟོད་པའི་སྐབས་སུ། འོན་ཀྱང་ཐུགས་རྗེའི་ཤུགས་གཅིག་གིས། །ཆགས་པའི་བུད་ཤིང་བསྲེག་པའི་མེ། །མ་ཡིན་སྲིད་པའི་ཚ་གདུང་ནི། །བསྲེག་བྱེད་བདུད་རྩིའི་ཆུ་ཡིན་ནོ། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། སྦྱོར་བའི་རྒྱན་གྱི་སྒོ་ནས་བསྟོད་པའི་སྐབས་སུ། གཟུགས་གཅིག་ལྡན་པའི་ཚིག་གིས་ནི། །ཐ་དད་དོན་ནི་གཉིས་ལ་སོགས། །བརྗོད་པ་དེ་ནི་སྦྱོར་བའི་རྒྱན། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། ཀུན་གྱི་ཡིད་སིམ་འཇམ་པའི་དྲི་བསུང་འཕྲོ། །རྣམ་མང་སྐྱེ་དགུའི་གདུང་བ་འཕྲོག་བྱེད་པ། །ལྷོ་ཡི་རླུང་གིས་འདོད་ལྷའི་ཕོ་ཉ་འཕེལ། །དབྱངས་ཅན་ཐུགས་རྗེའི་བསིལ་བས་ཉོན་མོངས་སེལ། །ཞེས་གསུངས་པའི་ཕྱིར་རོ། །ཉེར་ལྔ་པ་ཁྱད་པར་བརྗོད་པའི་རྒྱན་ནི། རྒྱུ་འགའ་ཞིག་ཁྱད་པ་འཕགས་སུ་བསྟན་པའི་ཕྱིར་དུ། རྒྱུའི་ཁྱད་ཆོས། ཡོན་ཏན་དང་། རིགས་དང་། བྱ་བ་འགའ་ཞིག་མ་ཚང་ཡང་འབྲས་བུ་བསྐྱེད་པར་ནུས་པར་སྟོན་པ་སྟེ། དཔེར་ན། བདུད་ཀྱིས་བསྔགས་པའི་བཞིན་བཟང་མ། །ལྕགས་ཀྱུ་ཞགས་པ་མེད་པར་ཡང་། །ཟུར་མིག་སྤྱན་གྱིས་སྲེད་ལྡན་གྱི། །ཡིད་ནི་བཀུག་ཅིང་བཅིངས་པར་གྱུར། །ཅེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། ཁྱད་པར་བརྗོད་པའི་རྒྱན་གྱི་སྒོ་ནས་བསྟོད་པའི་སྐབས་སུ། དཔའ་བོ་ཉི་མ་གཅིག་ཤར་བས། །ཉིན་མོའི་པདྨོ་རྒྱས་པ་དང་། །བདུད་མོའི་བཞིན་གྱི་ཀུ་མུད་ཏ། །ནག་ཅིང་ཟུམ་པ་གཉིས་ཀ་མཛད། །ཅེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། ཁྱད་པར་བརྗོད་པའི་རྒྱན་གྱི་སྒོ་ནས་བསྟོད་པའི་སྐབས་སུ། རྒྱུ་ཡི་ཁྱད་པར་མ་ཚང་ཡང་། །ཁྱད་པར་འབྲས་བུ་སྟོན་བྱེད་པ། །དེ་ནི་ཁྱད་པར་བརྗོད་པའི་རྒྱན། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། གོ་མཚོན་ཡ་ལད་ཚོགས་ཀྱིས་མ་རྩེན་ཞིང་། །ཡན་ལག་རྣམ་བཞིའི་དཔུང་གིས་མ་བཏེགས་པར། །དཔའ་མཛངས་མཁྱེན་རབ་གཅིག་པུས་དབྱངས་ཅན་མ། །འཇིག་རྟེན་གསུམ་གྱི་དགྲ་ལས་རྒྱལ་བར་གྱུར། །ཅེས་གསུངས་པའི་ཕྱིར་རོ། །ཉེར་དྲུག་པ་མཚུངས་པར་སྦྱོར་བའི་རྒྱན་ནི། བརྗོད་འདོད་པའི་དོན་དེ་ལས་ཆེས་ཁྱད་པར་དུ་འཕགས་པ་ཞིག་དང་། དོན་ལ་མི་མཚུངས་ཀྱང་མཚུངས་པ་ལྟར་བྱས་ནས་བསྟོད་པའི་དོན་དུ་སྦྱར་བ་དང་། ཆེས་སྨད་བྱའི་གནས་དང་དོན་ལ་མི་མཚུངས་ཀྱང་མཚུངས་པ་ལྟར་བྱས་ནས་སྦྱར་བའི་ངག་ཅིག་སྟེ། དཔེར་ན། འཛམ་གླིང་མཁས་པ་རྒྱན་དྲུག་དང་། །གངས་ཅན་མཁས་པའི་དབང་པོ་ཁྱོད། །ཡང་དག་དོན་ལ་ལྟ་བ་དང་། །འཆད་རྩོད་རྩོམ་པའི་ཚུལ་འདི་མཚུངས། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། མཚུངས་པར་སྦྱོར་བའི་རྒྱན་གྱི་སྒོ་ནས་བསྟོད་པའི་སྐབས་སུ། བརྩེ་ཆེན་ཁྱོད་ཀྱིས་ལྕགས་ཀྱུ་དང་། །ཞགས་པ་ལྕགས་སྒྲོག་མ་བཟུང་བར། །ཐུགས་རྗེའི་ཟུར་མིག་ཉག་གཅིག་གིས། །འགྲོ་མང་བཀུག་ཅིང་དབང་དུ་མཛད། །ཅེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། མཚུངས་པར་སྦྱོར་བའི་རྒྱན་གྱི་སྒོ་ནས་བསྟོད་པའི་སྐབས་སུ། ཁྱད་གཞིའི་དངོས་པོ་ཐ་དད་ཀྱང་། །ཁྱད་ཆོས་མཚུངས་པར་སྦྱར་བ་ནི། །མཚུངས་པར་སྦྱར་བའི་རྒྱན་ཞེས་བྱ། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། སྟོན་མཚན་ཟླ་བ་རྣམ་བཀྲ་དབང་པོའི་གཞུ། །པད་དཀར་འདབ་བརྒྱ་བཞད་པའི་འཛུམ་ཕྲེང་དང་། །ཡིད་འོང་དྲི་ཟའི་བུ་མོ་དབྱངས་ཅན་རྣམས། །ཀུན་གྱིས་འདྲེན་བྱེད་དགའ་བ་བསྐྱེད་པར་མཚུངས། །ཞེས་གསུངས་པའི་ཕྱིར་རོ། །ཉེར་བདུན་པ་འགལ་བའི་རྒྱན་ནི། དངོས་པོའི་ཆོས་འགལ་བ་གཉིས་ཡུལ་གཅིག་ལ་མི་འགལ་བར་འགྲོགས་པར་སྟོན་པ་སྟེ་དཔེར་ན། མགོ་སྐྱེས་གངས་རིའི་རྩེ་ལྟར་དཀར་ཡང་བཞིན་རས་སོལ་བའི་མདོག་ལྟར་ནག །གཉེར་མ་རྒྱ་མཚོ་དབྱིངས་ལྟར་འཁྲིགས་ཀྱང་ལོངས་སྤྱོད་སྟོན་ཀའི་སྤྲིན་ལྟར་དེངས། །ཡིད་ནི་སྲིད་སྒྲུབ་མདའ་ལྟར་དྲང་ཡང་ལུས་ནི་ཤ་སའི་ཤིང་ལྟར་འཁྱོག །འདི་འདྲའི་ཚིག་སྦྱོར་སྨྲ་བ་དཀོན་ཡང་བདག་འདྲའི་བླུན་པོ་ཤིན་ཏུ་མང་། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། འགལ་བའི་རྒྱན་གྱི་སྒོ་ནས་བསྟོད་པའི་སྐབས་སུ། མི་སྡུག་ཁྱེད་གསུང་ཁྲོས་པ་ནི། །དྲག་པོ་ཁྲོས་པའི་མདའ་དང་མཚུངས། །དཔལ་ལྡན་ཁྱོད་སྐུ་ཞི་བ་ནི། །བདུད་རྩི་དཔལ་ལྡན་ལྷ་དབང་འདྲ། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། འགལ་བའི་རྒྱན་གྱི་སྒོ་ནས་བསྟོད་པའི་སྐབས་སུ། གང་དུ་དངོས་པོ་འགལ་བ་རྣམས། །འགྲོགས་པར་སྟོན་པ་འགལ་བའི་རྒྱན། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། སྐུ་ཡི་སྐབས་ཕྱེད་ཕྱག་ཞབས་དྲ་བས་འབྲེལ། །མཛོད་སྤུ་དཀར་གསལ་སྨིན་མའི་རི་མོ་གནག །ཐལ་གོང་ཟླུམ་རྒྱས་སྐེད་སྐབས་ཆེར་ཕྲ་བའི། །མཛེས་ལྡན་ཁྱེད་ལ་བདག་ཅག་ལྷག་པར་དད། །ཅེས་གསུངས་པའི་ཕྱིར་རོ། །ཉེར་བརྒྱད་པ་སྐབས་མིན་བསྟོད་པའི་རྒྱན་ནི། ཆོས་དེ་ལ་བསྟོད་པ་སྐབས་སུ་མ་བབ་ཀྱང་། གཞན་འགའ་ཞིག་གིས་བསྙད་པའི་ཚེ་ན་བསྟོད་པ་ལྟ་བུ་སྟེ། དཔེར་ན། སྐྱེས་བུ་འགའ་ཞིག་སྐོམ་ཞིང་ཚད་པས་གདུང་པ་མྱ་ངན་གྱི་ཐང་ལ་འགྲོ་བའི་ཚེ་སྨྲས་པ། བདེ་ཞིང་བསིལ་བའི་ཁང་བཟང་དུ། །འདོད་དགུ་སྟེར་བའི་དགའ་མ་དང་། །ལྷན་ཅིག་རྩེད་འཇོ་གླུ་གར་དང་། །བཅས་ཏེ་ཡུན་རིང་རོལ་དེ་སྐྱིད། །ཅེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། སྐབས་མིན་བསྟོད་པའི་རྒྱན་གྱི་སྒོ་ནས་བསྟོད་པའི་སྐབས་སུ། གཞན་གྱི་ཆགས་པ་རྣམས་སེལ་ཡང་། །འགྲོ་བ་རྣམས་ལ་ཆགས་པར་མཛད། །འགྲོ་བའི་བུད་ཤིང་བསྲེག་མཛད་ཀྱང་། །ཆགས་པའི་གདུང་བ་སེལ་བའི་ཆུ། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། སྐབས་མིན་བསྟོད་པའི་རྒྱན་གྱི་སྒོ་ནས་བསྟོད་པའི་སྐབས་སུ། སྐབས་སུ་མ་བབས་བསྟོད་པ་ནི། །སྐབས་མིན་འདོད་པས་བསྟོད་པ་ཡིན། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། རྣམ་མང་ནོར་བུའི་རྒྱན་གྱི་འཕྱང་འཕྲུལ་དང་། །རེག་འཇམ་ལང་ཚོ་རྒྱས་པའི་མཛེས་སྡུག་ཅན། །དབྱངས་ཅན་ཁྱོད་ནི་གཞོན་ནུའི་ངང་ཚུལ་གྱིས། །ཡིད་འོང་འདོད་པའི་རྩེ་དགའ་མྱང་འདི་བདེ། །ཞེས་གསུངས་པའི་ཕྱིར་རོ། །ཉེར་དགུ་པ་ཟོལ་བསྟོད་ཀྱི་རྒྱན་ནི། འགའ་ཞིག་ལ་སྨད་པའམ། བསྐྱོན་པའི་ཚུལ་ལྟར་བྱས་ནས་བསྟོད་པ་ཞིག་སྟེ། དཔེར་ན། སྦྱིན་པའི་ཕ་རོལ་ཕྱིན་མ་ཁྱོད། །བདོག་ཀུན་གཞན་ལ་བཏང་ངོ་ཞེས། །གསུངས་ནས་སྲིད་ཞིའི་བདེ་འབྲས་ཀུན། །རང་གིས་བསྡུད་པར་རིགས་ལགས་སམ། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། ཟོལ་བསྟོད་གྱི་རྒྱན་གྱི་སྒོ་ནས་བསྟོད་པའི་སྐབས་སུ། ལྷ་མིན་ཁྲོས་པའི་དཔུང་ཚོགས་ཀྱི། །ཆུ་ཆེན་གྱེན་དུ་འབར་བ་མཐོང་། །བཅོམ་ལྡན་ཐུགས་རྗེའི་རྒྱུན་གཅིག་གིས། །འོག་ནས་འོག་ཏུ་འབེབས་པར་མཛད། །ཅེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། ཟོལ་བསྟོད་ཀྱི་རྒྱན་གྱི་སྒོ་ནས་བསྟོད་པའི་སྐབས་སུ། གལ་ཏེ་སྨད་པ་བཞིན་བསྟོད་ནས། །སྐྱོན་ལྟར་སྣང་བའི་ཡོན་ཏན་ཉིད། །ཉེ་བར་སྒྲོགས་པ་ཟོལ་བསྟོད་ཡིན། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། དྲེགས་ལྡན་འཇིག་རྟེན་མེས་པོ་ཡབ་ཏུ་གྱུར། །མཁྱེན་བཟང་འཇམ་དབྱངས་གཞོན་ནུ་ཐབས་སུ་ཐོབ། །བདེ་འབྱུང་གཙུག་རྒྱན་ཞབས་ཀྱིས་གནོན་ནུས་ན། །ཞི་དུལ་འཛུམ་པར་གནས་འདི་ཅི་ལགས་དྲང་། །ཞེས་གསུངས་པའི་ཕྱིར་རོ། །སུམ་ཅུ་པ་ངེས་པར་བསྟན་པའི་རྒྱན་ནི། རང་གི་ཕན་བྱའི་དོན་དེ་ལས་གཞན་ཞིག་བསྟན་པས། བསྟན་བྱ་དེ་ཡང་དེ་དང་མཚུངས་པར་གོ་བའི་ངག་ཞིག་སྟེ། དཔེར་ན། གྲོགས་པོ་རྣམས་ཀྱི་མཛའ་བོ་དང་། །ཕན་ཞིང་རྗེས་སུ་གཟུང་བའི་ཕྱིར། །རྟ་བདུན་རྒྱལ་པོ་ཤར་བ་ཡིས། །འདབ་མ་དག་ལ་དཔལ་སྟེར་བྱེད། །ཅེས་པའམ། གསེར་མིག་ལྡན་པ་སྐམ་ལ་འཚེར། །རང་གནས་དགའ་བའི་བརྡའ་སྟོན་ཡིན། །འོད་སྟོང་ལྡན་པ་ཡང་ཡང་འཁོར། །འགྲོ་ས་མེད་པར་མཚོན་པ་ཡིན། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། ངེས་པར་བསྟན་པའི་རྒྱན་གྱི་སྒོ་ནས་བསྟོད་པའི་སྐབས་སུ། ཕངས་པ་མེད་པར་བདོག་པ་ཀུན། །གཞན་ལ་གཏོང་བའི་ཟོལ་གྱིས་ནི། །འཇིག་རྟེན་ཁམས་ཀྱི་འབྱོར་པ་ཀུན། །ཉིད་རང་གཅིག་པོས་བསྡུད་འདི་མཚར། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། ངེས་པར་བསྟན་པའི་རྒྱན་གྱི་སྒོ་ནས་བསྟོད་པའི་སྐབས་སུ། དོན་གཞན་འཇུག་པས་དེ་མཚུངས་འབྲས། །མཆོག་གམ་མཆོག་མི་སྟོན་མཛད་པ། །དེ་ནི་ངེས་པར་བསྟན་པའི་རྒྱན། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། ཉིན་བྱེད་ཤར་ནས་པདྨའི་འདབ་རྒྱས་ཤིང་། །བུང་བ་གླུ་ལེན་ཕྱོགས་ཀུན་མཛེས་པ་ནི། །དབྱངས་ཅན་ཟེར་གྱིས་བདག་བློ་ཁ་བྱེ་ཞིང་། །ངག་གིས་སྙན་སྒྲོག་ཡིད་ཀྱི་དགའ་སྟོན་མཚོན། །ཞེས་གསུངས་པའི་ཕྱིར་དང་། ཡང་མཁས་པའི་དབང་པོ་དེ་ཉིད་ཀྱི་དཔལ་ལྡན་ས་སྐྱའི་འཇམ་དབྱངས་ལ་བསྔགས་པ་ལས། ཐུན་མཚམས་སྤྲིན་གྱི་འོད་དམར་སྐྱེངས་བྱེད་པའི། །ཞབས་རྡུལ་ལྷ་བརྒྱའི་གཙུག་ན་ངལ་གསོ་ཞེས། །མངོན་པར་མཚོན་ཕྱིར་བདེ་འབྱུང་གཙུག་གི་རྒྱན། །ལང་ཚོ་ལྡན་པ་ཁྱོད་ཀྱི་གདན་དུ་བྱས། །ཞེས་གསུངས་པའི་ཕྱིར་རོ། །སོ་གཅིག་པ་ལྷན་ཅིག་བརྗོད་པའི་རྒྱན་ནི། ཆོས་ཐ་དད་པ་གཉིས་བྱ་བའམ། ཡོན་ཏན་ལ་སོགས་པའི་སྒོ་ནས་ལྷན་ཅིག་ཏུ་བརྗོད་པ་སྟེ། དཔེར་ན། རྒྱལ་བ་རྣམས་ཀྱི་མཁྱེན་བརྩེ་དང་། །འགྲོ་བའི་ཕན་བདེ་ལྷན་ཅིག་རྒྱས། །ཟླ་བ་ཤར་ཚེ་པདྨ་དང་། །བདག་གི་མིག་གཉིས་མཉམ་དུ་ཟུམ། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། ལྷན་ཅིག་བརྗོད་པའི་རྒྱན་གྱི་སྒོ་ནས་བསྟོད་པའི་སྐབས་སུ། གང་ཞིག་གང་གི་གཉེན་གྱུར་པ། །དེ་ཉིད་དེ་ལ་ཕན་པའི་རྒྱུ། །པདྨའི་ཚལ་ལ་ཉི་མ་བཞིན། །ཐུགས་རྗེ་ཆེ་ལྡན་འགྲོ་བའི་གཉེན། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། ལྷན་ཅིག་བརྗོད་པའི་རྒྱན་གྱི་སྒོ་ནས་བསྟོད་པའི་སྐབས་སུ། གང་གི་ཆོས་གང་ལྷན་ཅིག་ཏུ། །སྟོན་པ་ལྷན་ཅིག་བརྗོད་པའི་རྒྱན། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། གང་སྐུ་མེ་ཏོག་རྒྱན་དང་ལྷན་ཅིག་མཛེས། །གསུང་དབྱངས་ཏམ་བུ་ར་དང་འགྲོགས་ཏེ་སྙན། །ཡོན་ཏན་ལང་ཚོའི་དཔལ་དང་མཉམ་དུ་གང་། །འཕྲིན་ལས་ཐུགས་རྗེའི་ཁྱོན་དང་ཅིག་ཅར་རྒྱས། །ཞེས་གསུངས་པའི་ཕྱིར་དང་། ཡང་མཁས་པའི་དབང་པོ་དེ་ཉིད་ཀྱིས་མཛད་པའི་དཔལ་ལྡན་ས་སྐྱའི་འཇམ་པའི་དབྱངས་ལ་བསྔགས་པ་ལས། དད་ལྡན་བུང་བ་གཞོན་ནུའི་ཡིད་འཕྲོག་པའི། །སྙན་གོང་ཨུཏྤལ་ཟུང་འདི་གང་དུ་འཁྲུངས། །ཀུན་རྟོག་ཡིད་ཀྱི་རི་མོ་ལྟར་བཀྲ་བའི། །རྩེ་ཕྲན་རིན་ཆེན་རྒྱན་དང་ལྷན་ཅིག་མཛེས། །ཞེས་གསུངས་པའི་ཕྱིར་རོ། །སོ་གཉིས་པ་ཡོངས་རྗེས་ཀྱི་རྒྱན་ནི། བརྗོད་བྱའི་དོན། ཡོན་ཏན་ནམ། བྱ་བའམ། རྫས་ལ་སོགས་པ་ཕན་ཚུན་བསྣོལ་ནས་བརྗོད་པ་ནི། ཡོངས་རྗེས་ཀྱི་རྒྱན་ཏེ། དཔེར་ན། བློ་ཆེན་ཁྱོད་ཀྱིས་དམ་ཆོས་ཀྱི། །སྦྱིན་པ་གཞན་ལ་སྦྱིན་མཛད་ནས། །འགྲོ་བ་གཞན་གྱི་སྙན་པ་ཡི། །གྲགས་པ་མ་ལུས་ཁྱོད་ཀྱིས་བསྡུས། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། ཡོངས་རྗེས་ཀྱི་རྒྱན་གྱི་སྒོ་ནས་བསྟོད་པའི་སྐབས་སུ། ཉིན་མོའི་མགོན་དང་འོད་དཀར་གྱིས། །མཚན་མོའི་མུན་པ་མཉམ་དུ་སེལ། །རྒྱལ་བ་ཁྱོད་ཀྱི་མཁྱེན་བརྩེ་ཡིས། །མི་ཤེས་ཁོང་ཁྲོ་ལྷན་ཅིག་འཇོམས། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། ཡོངས་རྗེས་ཀྱི་རྒྱན་གྱི་སྒོ་ནས་བསྟོད་པའི་སྐབས་སུ། དོན་རྣམས་ཕན་ཚུན་བསྣོལ་བ་གང་། །ཡོངས་སུ་རྗེས་པའི་རྒྱན་ཞེས་བྱ། །ཞེས་པའི་རྒྱན་ངོས་བཟུང་ནས་བསྟོད་པ་དངོས་ལ། འཇིག་རྟེན་གསུམ་གྱི་མཛེས་སྡུག་པད་དཀར་གྱི། །དོ་ཤལ་ཕྲེང་བ་ཁྱོད་ཀྱི་རྒྱན་དུ་བསྣམས། །འགྲོ་ལ་ཁྱོད་ཀྱི་ཐུགས་རྗེའི་འོད་དཀར་གྱིས། །རྨོངས་པའི་མུན་ཚོགས་ཞི་བའི་བཀའ་དྲིན་སྩལ། །ཞེས་གསུངས་པའི་ཕྱིར་རོ། །སོ་གསུམ་པ་ཤིས་པ་བརྗོད་པའི་རྒྱན་ནི། རང་ཉིད་མངོན་པར་འདོད་པའི་དོན་ནམ། དངོས་པོ་གང་ཡང་རུང་བ་དག་ལ་སྨོན་པའམ། རེ་བ་སྟོན་པའི་ངག་ཅིག་སྟེ། དཔེར་ན། སྔོན་བསགས་བསོད་ནམས་མཐུ་སྟོབས་བྱེ་བ་ཅན། །ས་སྐྱོང་ཁྱོད་ཀྱི་བྱམས་བརྩེའི་ཕྱག་ཟུང་གིས། །མངའ་འབངས་ཆབ་སྲིད་སྡུག་བསྔལ་གཡང་ས་ལས། །བཟུང་ནས་བདེ་བའི་གནས་སུ་རྟག་གནས་མཛོད། །ཅེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། ཤིས་པ་བརྗོད་པའི་རྒྱན་གྱི་སྒོ་ནས་བསྟོད་པའི་སྐབས་སུ། ཉིད་ཀྱི་སྙན་གྲགས་གསེར་གྱི་ཕྲེང་། །འགྲོ་བ་ཡོངས་ཀྱི་རྣ་བར་སྦྱིན། །འགྲོ་འདིའི་བསོད་ནམས་དགོས་སྐལ་ནི། །མ་ལུས་ཉིད་རང་ཁོ་ནས་བསྣམས། །ཞེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། ཤིས་པ་བརྗོད་པའི་རྒྱན་གྱི་སྒོ་ནས་བསྟོད་པའི་སྐབས་སུ། མངོན་པར་འདོད་པའི་དངོས་པོ་ལ། །སྨོན་པ་ཤིས་པ་བརྗོད་པ་ཡིན། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། སྨྲ་བསམ་བརྗོད་པའི་ཡུལ་ལས་རྣམ་འདས་པ། །སྲས་བཅས་རྒྱལ་བ་བསྐྱེད་པའི་ཤེས་རབ་ཡུམ། །ངག་གི་དབང་མོ་ཞེས་བྱར་གྲགས་འབར་བས། །འགྲོ་འདི་གཡོ་བ་མེད་པར་བསྲུང་གྱུར་ཅིག །ཅེས་གསུངས་པའི་ཕྱིར་རོ། །སོ་བཞི་པ་སྤེལ་བའི་རྒྱན་ནི། རྒྱན་ཐ་དད་པ་རྣམས་བསྲེས་པའི་ངག་ཅིག་སྟེ། དཔེར་ན། རིགས་གྲོལ་སྤོབས་པའི་ཡོན་ཏན་སོགས། །སྲིད་ཞིའི་དཔལ་འབྱོར་ཀུན་ལྡན་པའི། །འགྲོ་འདི་དགྱེས་ཤིང་ཤིས་མཛད་པ། །ཡུལ་འདི་ངེས་པར་བསྔགས་པར་འོས། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། སྤེལ་བའི་རྒྱན་གྱི་སྒོ་ནས་བསྟོད་པའི་སྐབས་སུ། རྣམ་རྒྱལ་ཁྱོད་ཀྱི་རིགས་པ་དང་། །གྲོལ་བར་སྨྲ་བའི་སྤོབས་པ་དང་། །སྲིད་ཞིའི་འབྱོར་པ་དེ་ཀུན་གྱིས། །འགྲོ་འདི་དགེ་ཞིང་ཤིས་པར་མཛད། །ཅེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱི་རྡོ་རྗེ་དབྱངས་ཅན་མ་ལ་བསྟོད་པ་ལས། སྤེལ་བའི་རྒྱན་གྱི་སྒོ་ནས་བསྟོད་པའི་སྐབས་སུ། ཐ་དད་རྒྱན་རྣམས་བསྲེས་པ་ནི། །སྤེལ་མའི་རྒྱན་ཞེས་བརྗོད་པ་ཡིན། །ཞེས་པའི་རྒྱན་ངོས་བཟུང་ནས། བསྟོད་པ་དངོས་ལ། གཙུག་རྒྱན་འོད་ཀྱིས་གནམ་སྔོན་བཞུས་འདྲའི་མཚོར། །ཟླ་ཞུན་ཐིགས་པའི་དབྱངས་ཅན་ངང་མོའི་གཟུགས། །འཕྱང་འཕྲུལ་མུ་ཏིག་ངང་ཁྱུས་བསྐོར་བ་འདི། །ལྷ་ཡུམ་དགའ་ཚལ་རྒྱན་ལྟར་བསྔགས་པར་འོས། །ཞེས་གསུངས་པའི་ཕྱིར་དང་། ཡང་མཁས་པའི་དབང་པོ་དེ་ཉིད་ཀྱིས་དཔལ་ལྡན་ས་སྐྱའི་འཇམ་པའི་དབྱངས་ལ་བསྔགས་པ་ལས། གང་སྐུ་ཉིན་མོར་བྱེད་པའི་དཀྱིལ་འཁོར་གྱིས། །འོད་རྒྱས་བྱུགས་པའི་ཞབས་བཏེགས་པདྨོ་ནི། །གུས་པའི་འདབ་མ་མགོན་གྱི་ཕྱོགས་བསྐྱངས་ནས། །གེ་སར་ཕྲེང་བ་འགྲོ་ལ་ངོམ་པ་བཞིན། །ཞེས་དང་། ཡང་དེ་ཉིད་ལས། ལྷ་ཡུལ་དགའ་ཚལ་རྒྱན་ལ་ཕྲག་དོག་པའི། །ཟླུམ་རྒྱས་དཔུང་པ་མཛེས་བྱེད་ཨུཏྤལ་ཟུང་། །སུ་ཡིས་རེག་ཀྱང་རྨོངས་མུན་དྲུང་འབྱིན་པའི། །ཆོས་ཀུན་རང་བཞིན་གླེགས་བམ་རལ་གྲིས་མཛེས། །ཞེས་དང་། ཡང་དེ་ཉིད་ལས། ཁྱོད་ཞལ་འཛུམ་གྱི་ཆུ་སྐྱེས་བཞད་པའི་རྩེར། །མཐོན་མཐིང་སྤྱན་གྱི་བུང་བ་ཟུང་ཆགས་ཤིང་། །རོ་འཛིན་སྦྲང་རྩིའི་དོག་པས་ཆེས་མངར་བའི། །ཚེམས་དཀར་ཟེ་འབྲུའི་ཕྲེང་བ་ངོམ་པར་ཆས། །ཞེས་དང་། ཡང་དེ་ཉིད་ལས། དབྱིབས་ལེགས་དཔྲལ་བའི་མཁའ་ལ་རབ་བསྟེན་པའི། །དཀར་གསལ་ཟླ་བ་རྒྱས་པའི་མཛོད་སྤུ་ནི། །དཀྱུས་རིང་སྤྱན་གྱི་ཕ་མཐའ་འཚོལ་འདོད་པའི། །སྨིན་ལེགས་དབང་པོའི་གཞུ་ལ་རྒོད་པ་འདྲ། །ཞེས་གསུངས་པའི་ཕྱིར་རོ། །སོ་ལྔ་པ་དགོངས་པ་ཅན་གྱི་རྒྱན་ནི། སྙན་ངག་གང་ཡིན་པའི་ཐོག་མ་ནས་མཐར་ཡོངས་སུ་རྫོགས་པའི་བར་ལ་གནས་པའི་སྙན་ངག་མཁན་གྱི་དགོངས་པ་འགྲུབ་པའི་ངག་རྒྱུན་ཡིན་པར་གསུངས་པས། དཔེར་ན། བསྔགས་འོས་ཡོན་ཏན་མཐའ་ཡས་ཀྱང་། །སྙན་དངགས་མཁན་པོའི་བློ་ནུས་དང་། །སྦྱར་ཏེ་མདོ་ཙམ་བརྗོད་པ་ཡིས། །ངོ་མཚར་འདིས་ཀྱང་བསམ་པ་ཚིམ། །ཞེས་པ་ལྟ་བུ་ལ་ངོས་འཛིན་པ་ཡིན་ཏེ། པཎྜི་ཏ་ཆེན་པོ་ཤཱཀྱ་མཆོག་ལྡན་གྱི་ཐུབ་པའི་དབང་པོ་ལ་བསྟོད་པ་ལས། དགོངས་པ་ཅན་གྱི་རྒྱན་གྱི་སྒོ་ནས་བསྟོད་པའི་སྐབས་སུ། དེ་ལྟར་ཐུབ་ལ་བསྟོད་བྱེད་མ། །མགྲིན་པའི་བུ་མོ་མཛེས་སྡུག་མ། །རོ་འཛིན་གློག་གི་ཕྲེང་ལྡན་མ། །ངག་དབང་ལྷ་མོ་དེ་ཡིན་ནོ། །དེ་ལྟར་མགྲིན་པའི་རྣམ་རྩེན་གྱིས། །སྐྱེད་ཚལ་ཡིད་འོང་ནས་འཐོན་པའི། །ངག་དབང་མཐོ་རིས་ལྷ་མོའི་གར། །རོ་འཛིན་རལ་པའི་ནགས་སུ་རོལ། །དེ་ནས་སྙིང་གི་སྙོག་པ་ནི། །མ་ལུས་ལེགས་པར་བསལ་བྱས་ནས། །ཐམས་ཅད་མཁྱེན་མཚོ་ཉམས་དགའ་བར། །ཐོགས་པ་མེད་པར་བགྲོད་གྱུར་ཅིག །ཅེས་གསུངས་ཤིང་། མཁས་པའི་དབང་པོ་དཀོན་མཆོག་ལྷུན་གྲུབ་ཀྱིས་རྡོ་རྗེ་དབྱངས་ཅན་མ་ལ་བསྟོད་པ་ལས། དགོངས་པ་ཅན་གྱི་རྒྱན་གྱི་སྒོ་ནས་བསྟོད་པའི་སྐབས་སུ། རང་གི་བསམ་པ་དག་པ་ལས། །སྙན་དངགས་རྣམ་འགྱུར་བཀྲ་བའམ། །དགོངས་པའི་དབང་གིས་གང་སྨྲས་པའི། །ངག་དེ་དགོངས་པ་ཅན་ཞེས་རིག །ཅེས་པའི་རྒྱན་ངོས་བཟུང་ནས། བསྟོད་པ་དངོས་ལ། མཁྱེན་བརྩེ་ལྡན་མ་ཁྱོད་ཀྱི་ཡོན་ཏན་ཆ། །མཐའ་དག་ཀུན་མཁྱེན་གྱིས་ཀྱང་བརྗོད་དཀའ་མོད། །གུས་ལྡན་བདག་གི་བློ་ནུས་དེ་ཙམ་ཞེས། །ཉེར་བསྟན་ཡེ་ཤེས་གཟིགས་པ་འཇུག་ཕྱིར་ལགས། །ཞེས་གསུངས་པའི་ཕྱིར་དང་། ཡང་མཁས་པའི་དབང་པོ་དེ་ཉིད་ཀྱིས་དཔལ་ལྡན་ས་སྐྱའི་འཇམ་དབྱངས་ལ་བསྔགས་པ་ལས། དབྱངས་ཅན་གཏམ་གྱི་རྒྱུད་མང་དང་འགྲོགས་ཤིང་། །སྡེབས་ལེགས་ཉམས་ཀྱིས་མཛེས་པའི་བསྟོད་དབྱངས་འདི། །འཇམ་མགོན་སྙན་གྱི་ཀུན་དགར་ཉེར་སིམ་ཞིང་། །ཆོས་ཀུན་གཟིགས་པའི་ཐུགས་ཀྱིས་དགོངས་ལགས་དྲང་། །ཞེས་དང་། ཡང་དེ་ཉིད་ལས། འཇམ་པའི་དབྱངས་ཞེས་ལན་གཅིག་བསྔགས་པས་ཀྱང་། །སྲིད་པའི་ཉེས་ཚོགས་མཐའ་དག་དྲུང་འབྱིན་ཞེས། །རྒྱལ་དང་དེ་སྲས་རྣམས་ཀྱིས་རབ་བསྔགས་ནས། །བདག་ཅག་འཁོར་བར་ཉམ་ཐག་འདི་ཅི་ལགས། །ཞེས་དང་། ཡང་དེ་ཉིད་ལས། འཇམ་མགོན་ཕྱག་གི་འདུ་བྱེད་ལས་འཁྲུངས་ཤིང་། །འོད་གསལ་ཡེ་ཤེས་སེམས་དཔས་རབ་ཕྱུག་པའི། །སྐུ་མཆོག་གང་གིས་མཐོང་ཐོས་མཆོད་པའི་མི། །གུས་ལྡན་དེ་ལ་མཐོ་རིས་དཔལ་མང་སྟེར། །ཞེས་དང་། ཡང་དེ་ཉིད་ལས། གང་སྐུ་ཡིད་ཀྱི་མེ་ལོང་ངོས་བྲི་དེ། །མཆོག་་་་་་ཨོཾ། སྟེར་་་་་་ཨ་ར། འགྲོ་བ་སྨིན་་་་་་པ་ཙ། བྱེད་་་་་་ན། བློ་་་་་་དྷཱིཿབཟླ་ཞིང་། །བསྟོད་ཚིག་མེ་ཏོག་ཕུར་མ་འབུལ་བརྩོན་པའི། །སྐྱེ་བོ་དེ་ཀུན་ཐར་པའི་རྒྱལ་ས་འཛིན། །ཞེས་གསུངས་པའི་ཕྱིར་རོ། །དེ་དག་ནི་སྙན་དངགས་དངོས་བཤད་པ་ལ། ལུས་བཤད་པ། རྒྱན་བཤད་པ། སྐྱོན་སེལ་བ་བཤད་པ་དང་གསུམ་ཡོད་པ་ལ་རྒྱན་བཤད་པ་ཡིན་ལ། དེ་ལ་ཡང་དོན་རྒྱན། སྒྲ་རྒྱན། གབ་ཚིག་གི་རྒྱན་གསུམ་ལས། འདིར་བཤད་པ་ནི་དོན་རྒྱན་ཏེ། དེ་ལ་ཡང་དཔེའི་དབྱེ་བ་མང་པོ་བཏང་སྙོམས་སུ་བྱས། རྒྱན་གྱི་ངོས་འཛིན་རེ་རེ་བཤད་པའི་རྒྱབ་རྟེན་དུ་ཚད་ལྡན་གྱི་མཁས་པ་གོང་མ་དག་གིས་ཐུབ་པའི་དབང་པོ་དང་། རྡོ་རྗེ་དབྱངས་ཅན་མ་དང་འཇམ་པའི་དབྱངས་རྣམས་ལ་དོན་རྒྱན་གྱི་སྒོ་ནས་བསྟོད་པར་མཛད་པའི་ལེགས་བཤད་ཀྱི་ཆ་རྣམས་ལུང་དུ་དྲངས་ཤིང་མཛེས་པར་བྱས་ཏེ་ལེགས་པར་བཤད་པ་བསྟན་ཟིན་ཏོ། །འདིར་ནི་སྙན་དངགས་ཀྱི་དོན་རྒྱན་གྱི་རྣམ་གཞག་མདོ་ཙམ་བཤད་པ་ཡིན་ལ། དེ་ལས་གཞན་པའི་དོན་རྒྱན་གྱི་དཔེའི་དབྱེ་བ་དུ་མ་དང་། སྒྲ་རྒྱན། གབ་ཚིག་གི་རྒྱན། སྐྱོན་སེལ་བ་སོགས་མདོར་ན་སྙན་དངགས་ཀྱི་བསྟན་བཅོས་ཆེན་མོ་མེ་ལོང་གི་དོན་རྣམས་མ་ལུས་པ་ཤེས་པར་འདོད་ན་མེ་ལོང་གི་གཞུང་ཉིད་དང་། དེའི་འགྲེལ་པ་ལོ་ཙཱ་བ་ཆེན་པོ་དཔལ་ལྡན་བློ་གྲོས་བརྟན་པས་མཛད་པའི་སྙན་དངགས་མེ་ལོང་གི་རྒྱ་ཆེར་འགྲེལ་པ། གཞུང་དོན་གསལ་བ་སོགས་ལ་ཞིབ་ཏུ་བལྟས་ནས་ཁོངས་སུ་ཆུད་པར་བྱའོ། །འདིར་སྨྲས་པ། ངོ་མཚར་སྙན་དངགས་མེ་ལོང་བསྟན་བཅོས་ཀྱི། །ངོ་མཚར་སྙན་དངགས་དོན་རྒྱན་ལེགས་བཤད་འདི། །ངོ་མཚར་སྙན་དངགས་ཤེས་འདོད་དཔྱོད་ལྡན་རྣམས། །ངོ་མཚར་སྙན་དངགས་དགའ་སྟོན་སྤེལ་ཕྱིར་ལོངས། །ཕུན་ཚོགས་ས་སྐྱའི་རྗེ་བཙུན་འཕྲིན་ལས་ཀྱིས། །ཕུན་ཚོགས་གངས་ཅན་ལྗོངས་འདི་ཁྱབ་པའི་ཚེ། །ཕུན་ཚོགས་དཔལ་ལྡན་ས་སྐྱའི་ཆོས་གྲྭ་འདི། །ཕུན་ཚོགས་རིག་གནས་ཀུན་མཁྱེན་མཁས་པས་གང་། །དམ་པ་དེ་དག་ཞིང་གཞན་གཤེགས་གྱུར་ཀྱང་། །དམ་པ་གོང་མའི་རྗེས་ཞུགས་མང་བྱོན་ནས། །དམ་པ་མཆོག་གི་མཛད་འཕྲིན་ངོ་མཚར་གྱིས། །དམ་པ་རྣམས་ཀྱི་ཡིད་རབ་འཕྲོག་པར་མཛད། །དུས་དེར་ཡིད་སྲུབ་སྟོབས་ལྡན་འགའ་ཡི་རྒྱུས། །དུས་མཐར་གྱུར་པའི་སྣང་ཚུལ་སྟོན་པའི་ཕྱིར། །དུས་གསུམ་རྒྱལ་བའི་བསྟི་གནས་དམ་པ་ཡང་། །དུས་ངན་མཚན་གྱི་ལྷག་མར་ཉེ་བར་བྱས། །ཨེ་མ་དེ་ཚེ་སྔགས་འཆང་སྤྲུལ་པའི་སྐུ། །ཨེ་མ་མཐུ་སྟོབས་རྫུ་འཕྲུལ་དཔག་ཡས་དེས། །ཨེ་མ་བདུད་རིགས་བཅོམ་ནས་དཔལ་ས་སྐྱར། །ཨེ་མ་སངས་རྒྱས་བསྟན་པའི་རྒྱལ་མཚན་བཙུགས། །གང་གི་བཀའ་དྲིན་གཞལ་དུ་མ་མཆིས་པས། །གངས་ཅན་བསྟན་པའི་བདག་པོའི་བཞེད་སྲོལ་རྣམས། །གང་ཡང་གསར་དུ་དར་བའི་དགེ་མཚན་ལ། །གངས་ཁྲོད་འདི་ན་ངོ་མཚར་མི་འཛིན་སུ། །དེ་ལྟར་མདོ་དང་སྔགས་ཀྱི་སྲོལ་ཆེན་པོ། །དེ་བཞིན་གཤེགས་པའི་བསྟན་པའི་ཡང་སྙིང་མཆོག །དེ་ཀུན་དར་ཞིང་རྒྱས་མོད་སྒྲ་དང་ནི། །དེ་བཞིན་སྙན་ངག་སྡེབ་སྦྱོར་ཟློས་གར་སོགས། །རིག་གནས་ཕྲ་མོའི་ཚོགས་རྣམས་ད་ལྟ་ཡང་། །ཡང་དག་ཤེས་པ་ལྟ་ཅི་ཐོས་པའང་དཀོན། །དཀོན་པ་མ་བཟོད་དེ་ཕྱིར་ངས་འདི་བཤད། །བཤད་པ་འདི་ལ་བློ་གསལ་འཇུག་པར་རིགས། །འདི་ལ་བརྟེན་ནས་སྙན་ངག་བསྟན་བཅོས་རྣམས། །འདི་དང་ལྷན་ཅིག་ཕྱོགས་འདིར་འཕེལ་གྱུར་ནས། །འདི་སྦྱར་དགེ་བས་སྐལ་བཟང་དཔྱོད་ལྡན་རྣམས། །འདི་སོགས་སྙན་ངག་ཀློག་པས་བྲེལ་གྱུར་ཅིག །ཚུལ་འདི་ས་སྐྱའི་རྗེ་བཙུན་གསུང་རབ་རྣམས། །ཚུལ་བཞིན་རྟོགས་པའི་རྣམ་དཔྱོད་བློ་གྲོས་ཅན། །ཚུལ་ལུགས་ཕྲ་མོའི་རིག་གནས་མཐོང་ཙམ་གྱིས། །ཚུལ་བཞིན་ཤེས་པ་སྔགས་འཆང་ཁོ་བོས་སྦྱར། །ངག་དབང་དབྱངས་ཅན་ལྷ་མོ་མཉེས་བྱེད་ཅིང་། །མཁས་ཀུན་དགའ་བའི་བསྟན་བཅོས་འདི་བརྩམས་པས། །བསོད་ནམས་རབ་རྒྱས་གྲགས་པས་ཡོངས་ཁྱབ་ཅིང་། །བསྟན་པའི་རྒྱལ་མཚན་དཔལ་འབྱོར་བཟང་པོར་ཤོག །ཅེས་སྙན་ངག་གི་བསྟན་བཅོས་ཆེན་པོ་མེ་ལོང་ལས་བཤད་པའི་དོན་རྒྱན་སུམ་ཅུ་རྩ་ལྔའི་རྣམ་པར་བཤད་པ་བློ་གསལ་གཞོན་ནུའི་མགུལ་རྒྱན་ཡིད་འོང་ཨུཏྤལའི་ཕྲེང་བ་ཞེས་བྱ་བ་འདི་ཡང་ཁམས་གསུམ་ཆོས་ཀྱི་རྒྱལ་པོ་གྲུབ་པའི་དབང་ཕྱུག་བསོད་ནམས་དབང་པོ་དང་། སྦས་པའི་སངས་རྒྱས་མི་གཟུགས་ཅན་དཔལ་ས་སྐྱ་པ་ཆེན་པོ་སྔགས་འཆང་གྲགས་པ་བློ་གྲོས། རིགས་ཐམས་ཅད་ཀྱི་བདག་པོ་དྲུག་པ་རྡོ་རྗེ་སེམས་དཔའ་དང་དབྱེར་མ་མཆིས་པ་རྒྱལ་བ་མུས་པ་ཆེན་པོ་རྡོ་རྗེ་འཆང་སངས་རྒྱས་རྒྱལ་མཚན། སྤྲུལ་པའི་སྐུ་སྤྱན་སྔ་ཀུན་དགའ་དོན་འགྲུབ་ལ་སོགས་ཏེ་ཡོངས་འཛིན་བསླུ་མེད་དུ་མའི་ཞབས་སེན་རིན་པོ་ཆེ་དབང་གི་རྒྱལ་པོ་སྤྱི་བོའི་རྒྱན་དུ་བཀོད་པའི་ས་སྐྱ་པ་ཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་གངས་རིའི་ཁྲོད་ཀྱི་སྙན་ངག་མཁན་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས། བསྟན་བཅོས་ཆེན་པོ་སྙན་ངག་མེ་ལོང་གི་གཞུང་དང་འབྲེལ་པར་བཅས་པ་ལ་ཞིབ་ཏུ་དཔྱད་ཅིང་། གཞན་ཡང་ཚད་ལྡན་གྱི་མཁས་པ་དུ་མས་མཛད་པའི་སྙན་ངག་གི་རྣམ་གཞག་གསལ་བར་སྟོན་པའི་གསུང་རབ་ཁྱད་པར་ཅན་རྣམས་ལ་འདྲིས་པར་བྱས་ནས། རྒྱ་གར་ལུགས་ལ་རཀྟཱ་ཀྵི་ཞེས་པ་མིག་དམར་དང་། རྒྱ་ནག་ལུགས་ལ་ཤིང་ཕོ་བྱི་བའི་ལོ། བ་སནྟཿཞེས་པའི་དུས་ཀྱི། བྱེ་པཱ་ཥ་ཞེས་པའི་ཟླ་བའི་དཀར་པོའི་ཕྱོགས་ཀྱི་བཟང་པོ་གཉིས་པའི་ཚེས་ལ་ཡོན་ཏན་རིན་པོ་ཆེ་དུ་མའི་འབྱུང་གནས་དཔལ་ས་སྐྱའི་བཞི་ཐོག་བླ་བྲང་གི་ཡང་ཐོག་ཏུ་སྦྱར་བའི་ཡི་གེ་པ་ནི་བཀྲ་ཤིས་དོན་གྲུབ་ཀྱིས་བགྱིས་སོ། །འདི་ལ་ཉེས་པའི་ཚོགས་མཆིས་ན་བླ་མ་དང་དཀོན་མཆོག་གིས་བཟོད་པར་མཛད་ནས་བསྟན་བཅོས་འདིའི་འཕྲིན་ལས་ནམ་མཁའ་དང་མཉམ་པ་དང་། བདག་ཅག་དཔོན་སློབ་ཀྱི་འདི་དང་ཕྱི་མའི་དོན་ཐམས་ཅད་ཡིད་བཞིན་དུ་འགྲུབ་པར་བསླུ་མེད་རྣམས་ཀྱིས་བྱིན་གྱིས་བརླབ་ཏུ་གསོལ། དགེ་ཞིང་བཀྲ་ཤིས། སརྦ་མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།